Linpa: Good things come to those who don't wait for the right time or right place.\nriikka 27. tammikuuta 2013 klo 22.22\noi toi kaakao <3 ja kivoja ostoksia! oot hirmuisen nätti tyttö ja jotenki sun blogissas on "sitä jotain". postaukses piristää aina! kiitos siitä:)\nLinda 27. tammikuuta 2013 klo 22.33\nDumle Mocha ;) aina ehdoton ykkönen coffarissa :D Voi kiitos tosi mukava kuulla!!\nJanina 27. tammikuuta 2013 klo 22.28\nAivan ihanat hiukset!!:)\nLinda 27. tammikuuta 2013 klo 22.34\nKiitos paljon, vaikka noi ei tuukkaa jäämää iha tommosiks :)\nAnonyymi 27. tammikuuta 2013 klo 22.28\nmitkä pidennykset sulla on ja paljonko hiusta on?:o AIVAN ihanan paksut ja kaikkee!\nLinda 27. tammikuuta 2013 klo 22.42\nDreamhairilta tilasin aitohiusnauhaa 40cm sävyä 4#. Tossa on 100g hiusta, mutta ompelin noihin hiusnauhoihin vanhoja vaaleampia hiusnauhoja, jotta väriero ei olis niin suuri ja hiusta on myös vähän enemmän. Lopuks ompelin clipsit vielä niihin, kun hiusnauhassa on se hyvä, että saa ite määrittää kuinka leveitä kaistaleita tekee!\nTossa linkki vielä niihin, jotka tilasin: http://www.dreamhair.fi/227,aitohiusnauha-40cm-4-.html\naaa juu vois kiitos :)\nTykkään tosi paljon sun blogista!! :) ootko muuten autokoulussa?\nMukava kuulla :) En ole vielä, mutta kyllä sitä vielä ehtii ei kiirettä!\nSilja 27. tammikuuta 2013 klo 22.44\nLöysin sun blogin vasta vähän aikaa sitten, ja pakko sanoo, että oon aivan ihastunut tähän!:) erityisesti kuviin; ne on upeita!\nLinda 27. tammikuuta 2013 klo 22.47\nVoi miten mukava kuulla! Käväsin katsomassa myös sun blogin, tosi kivoja kuvia ja hauska juttu että vielä Tampereelta oot!:)\nAnna Sofia 27. tammikuuta 2013 klo 22.58\nVoi ootpa ihanan näkönen tossa kuvassa! :)\nLinda 28. tammikuuta 2013 klo 0.47\nHaha aijaa mä taas mietin et iha sama antaa mennä nyt toi kuva, että parempaa en ehtiny saamaa x)\nheidi 28. tammikuuta 2013 klo 8.47\nTosi kivoja ostoksia Linda! :-) Toi kaulahuivi ja pipo on nii lämpimän näkösiä, mä haluan myös!\nLinda 28. tammikuuta 2013 klo 10.48\nHihi joo eikä paha hinta :)\nAnonyymi 28. tammikuuta 2013 klo 9.48\nOliks toi summa se mitä sun kaveri ja sä tienasitte yhteensä, vai pelkkä sun osuus? :) Ja oliko siitä miinustettu jo se kirppispöydän hinta? Mietin vaan jos itekki veis tonne radiolle vaatteita :)\nLinda 28. tammikuuta 2013 klo 10.47\nJoo yhteensä saatii ja ei oo miinustettu kirppispöydän hintaa koska se maksettiin 3vrk ennen tavaroiden tuontia :) kannattaa viedä!\nIlona 28. tammikuuta 2013 klo 10.08\nihanat noi hiukset !\nJanika 28. tammikuuta 2013 klo 12.04\nHyvä luoja miten olet kaunis, ja nuo hiukset!!! ♥ Ootko saanu sponssia noihin pidennyksiin Dreamhairilta, kun huomasin tuon mainoksen sivussa? :)\nLinda 28. tammikuuta 2013 klo 12.38\nHaha apua kiitos :) juu teen yhteistyötä dreamhairin kanssa :)\nAnonyymi 28. tammikuuta 2013 klo 18.19\nEtkö koskaan mieti kun ostelet noin paljon vaatteita kuinka paljon kulutat luontoa? Kuulostan joltain viherpiiperöltä mut mun mielestä tollanen jokapäiväisten "rakkausrytkyjen" osteleminen (jotka kuitenkin päätyvät muutaman käyttökerran jälkeen kirppiskasaan) on aika noh, suoraan sanottuna typerää.\nLinda 28. tammikuuta 2013 klo 20.23\nAi paljon? Niin sähän se parhaiten tiedät kuinka paljon ostan näitä "rakkausrytkyjä". Toi sun jokapäiväinen on vähän liiottelua sillä mä en vaatteita joka viikko kotiini kanna vaan ostan kunnolla pari vaatetta kerran kuussa jos rahaa on ja sillonkun sitä on enemmän niin ostan tasan ne mitä tarvitsen ja joita oon miettiny pitkään enkä turhanpäiväsiä ostoksia. Typerää tulla tänne kertoo mielipidettään asiasta, jonka ite tiedän parhaiten. Itseasiassa se on naurettavaa :) ja mitä siihen luontoon tulee, niin ei mulla tommosta ole käynyt mielessä. Ostan vaatteita jos niitä tarvitsen ja jos rahaa löytyy.\nAnonyymi 30. tammikuuta 2013 klo 15.13\nVoi ei! Vastailet todella kärkkäästi heti edes vähän negatiivisiin kommenteihin, haukut lapsellisiksi ja naurettaviksi nämä anonyymit. Mielestäni tässä kommentissa ei ollut mitään väärää. Tuntuu että et osaa ottaa kritiikkiä vastaan laisinkaan, koska sulta aina tulee tosi vihaseen sävyyn vastuis :( rauhotu hyvä ihminen! :)\nLinda 30. tammikuuta 2013 klo 15.38\nMäkin olen ihminen ja mulla on myös huonoja päiviä. Okei voisin kyllä jättää vastaamatta silloin kommentteihin, kun en ole parhaimmalla tuulella, mutta sitten saan kommenttia, jossa mulle valitetaan etten vastaa kommentteihin.\nKERRAN jos vastaan ärhäkkäämminen, ei tarkoita ettenkö KOSKAAN osaisi ottaa negatiivista kritiikkiä vastaan. Kyllä mä siihen olen tottunut ja oppinut käsittelemään niitä. Mutta kyllä mulla on oikeus ilmaista mielipiteeni asioista ärhäkkäämminkin, jos mua suoraan sanottuna vituttaa, kun mulle tullaan pätemään asioista, josta tiedän itse parhaiten.\nno kyllä sen verran ainakin tietää mitä täällä blogissas esittelet? :D tottakai on se mahdollisus, että ostelet vielä enemmän etkä kaikkea täällä esittele, siitä en tiedä enkä rupea väittään mitään. oli vaan pakko kommentoida kun niin moni postaus tuntuu koostuvan uusista rakkausrytkyistä. :)\nLinda 30. tammikuuta 2013 klo 15.55\nPyydän anteeksi ärhäkkäästä ja hyökkäävästä vastaustavastani edelliseen kommenttiisi, mulla oli huono päivä ja vitutti myös se, että mulle tullaan päteen asioista, joista tiedän parhaiten, mutta jokainen käyttäköön rahansa miten itse haluaa ja jokaisella on erilainen käsitys mikä on paljon ja mikä vähän, turha tästä asiasta on alkaa viilaamaan pilkkua enempää :)


Yli puolet keskustan kannattajista vierastaa hallituksen talouslinjauksia — Veikko Huuska\nKeskustan kannattajissa on paljon hallitusohjelmaan kielteisesti suhtautuvia. Yli puolet puolueen kannattajista näyttää olevan hallituksen kanssa eri linjoilla verotuksesta ja julkisesta taloudesta. Jopa 42 prosenttia keskustalaisista myös epäilee, pysyykö hallitus koossa vaalikauden loppuun asti.\nTiedot ilmenevät tuoreesta HS-gallupista, jossa kysyttiin, viekö Antti Rinteen (sd) hallitus Suomen huonompaan vai parempaan suuntaan eri politiikan aloilla. Alat valittiin HS:n helmikuisen gallupinhttps://www.hs.fi/politiikka/art-2000005992241.html pohjalta. Tuolloin kansalaisilta kysyttiin, millä asioilla on suomalaisille eniten merkitystä eduskuntavaaleissa. Esiin nousivat terveydenhoito, työllisyys, ilmasto, verotus, julkinen talous ja velan määrä, maahanmuutto, koulutus ja tiede, turvallisuus sekä syrjäytyminen.\nHS/Veera Paananen, 17.6.2019; https://www.hs.fi/politiikka/art-2000006144988.html\nHallitus on vankka – vaan seisoo savijaloilla\nAntti Rinteen I hallituksen takana seisoo – tai istuu – eduskunnassa 117 kansanedustajaa. Oppositiossa on 82 edustajaa (Harkimo istuu aidalla). Näin siis virallisesti ja faktisesti.\n”Hallitus on vankka.” Mutta vain virallisesti ja faktisesti.\nRinteen hallitukseen ja sen ohjelmaan täysin sydämin myönteisesti suhtautuvia kansanedustajia ei ole 117:aa vaan huomattavasti vähemmän. Rinteen hallitukseen enemmän tai vähemmän kaihertaen sydämessään suhtautuu enemmän kuin 80 kansanedustajaa. Tämä on tiedetty koko ajan.\nMutta onko heitä 100 tai yli?\nJos Keskustan 31:stä edustajasta ”puolet suhtautuu kielteisesti hallituksen talouslinjauksiin” – kuten tekee Keskustan kannattajista ”yli puolet”, niin?\nYli puolet Keskustan eduskuntaryhmästä olisi 16 tai enemmän. Hallituksen ulkopuolella istuu nyt 83 edustajaa virallisesti, mutta ”jos 16 tai enemmän” Keskustan edustajista on ”sydämessään oppositiossa”, voimasuhteet olisivat: 101 – 99! Puhemies, joka on keskustasta, ei äänestä, joten voimasuhteet ehkä 100 – 99. ?\nKysymysmerkki, ainakin siksi, että Hjalliksesta ei koskaan tiedä.\nSipilä-Bernerin I hallituksen nähtyä viimeisen elinpäivänsä, erityisten eroamisten sävyttämän exituksen, tosin Suomen pitkäikäisimpänä, mutta ei suosituimpana, seurasivat vaalit ja hallitusneuvottelut. Suomen lähihistorian kummallisin ”yhdenyön lehmänkäännös”, jonka suoritti Sipilä, - ilman pankkiin päässyttä Berneriä - , on ikään kuin häipymässä politiikan tuoksinoissa horisontin taakse, mutta varmaa on, että tuon käännöksen haamu tulee vielä monesti – ja pitkään – näyttäytymään poliittisen taivaanrannan yläpuolella.\nKukapa loogiseen poliittiseen tarkkailuun omistautunut olisi saattanut kuvitella Suomen seuraavan hallituksen rakentuvan tälle nyt toteutuneelle pohjalle? Moni tietenkin kävi potentiaalisten mallien listauksessaan tämänkin läpi, mutta hylkäsi sen täysin epärealistisena tai mahdottomana.\nSipilän kuvion radikaalius kaikessa korniudessaan asettuu mittasuhteisiin, kun muistetaan, että edellisen hallituksen päähallituspuolue kärsi vaalien suurimman tappion, niin suhteellisesti kuin absoluuttisestikin, ja putosi puoluerankingissa ykköspaikalta nurmikolle, ja siitä tästä huolimatta muodostui uuden hallituksen, Rinne I:n, kuninkaantekijä, joka neuvotteluissa ”sai 10 kynnyskysymyksestään läpi 11” (ex-puoluesihteeri, kansanedustaja Jouni Ovaskan nerokas havainto).\nSipilä-Bernerin hallituksen synnytyksessä, ajossa ja alasajossa Keskustan ylin johto suoritti sellaisen runin, josta takavuosikymmeninä olisi tarkkailijoiden ja kilpailevien puolueiden keskuudessa olisi käytetty kutsumanimeä: Sipilä ryntää niin että tipputtaa ”paskat rattailta”. Liekö sitten sonnanajo ihan reaalisena toimituksena etääntynyt business-centerin johdon tajuntakentässä niin taka-alalle, ja tarkkailijakenttä niin uusiutunut, ettei moista termiä enää tunneta.\nPoliittisen historian kannalta katsoen kyse kuitenkin on tiputtaa rattailta bandwagnoistit ja muut roikkujat, niin että uskolliset vain säilyvät ja pitävät paikkansa. Mutta tätä menoa kansanliikkeestä kuoriutuu tällaisen sipulinkuorinnan tuloksena joukkopuolue, jossa paino on vahvasti sanassa puolue. Ennen vanhaan vasemmalla laidalla taisto joukkopuolueen ja etujoukkojen välillä käytiin kovana, ja silloin ”rassattiin luteita lipusta”. Miljonääri Sipilä pelaa isoa, ja tulee noudattaneeksi itselleen ei ehkä lopulta henkisesti niin etäisten lippurivistöjen mallia?\nNyt joka tapauksessa HS:n puoluegallupin sanoma on täysin odotettu ja väistämätön: Vain puolet kannattajista kannattaa enään. (tähän on pakko käyttää vanhatavaa ja arkaaista ”enään” –muotoa, vh).\nSipilä sanoi joulukuussa 2015, tosin taloustilanteesta puhuessaan, mutta soveltuu koko hänen poliittiseen kaareensa:\n”- Nyt pitäisi löytää niitä ihmisiä, jotka kertovat, että mitä nyt pitäisi tehdä. Niitä on ihan liikaa nyt Suomessa, jotka kertovat, mitä nyt tässä tilanteessa ei saa tehdä.” https://www.uusisuomi.fi/kotimaa/146839-juha-sipilan-sanat-jarkyttavat-yleisen-vitsin-kohteena\nKoko hänen toimintaansa on leimannut liiketoiminnanharjoittajan tietty suoraviivaisuus, insinöörin mutterioppi (kun käännetään oikeaan kiristyy; kun vasempaan löystyy jne.), sekä ehkäpä kaikkein pahimpana puutteena poliittisen käytännön, poliittisen historian ja poliittisen tajun, puute. Se onkin sitten iso puute, ja kun se purkautuu ja ilmenee omalaatuisina, ”mahdottomien” esitysten ja ratkaisujen tekoina, niin tässä sitä sitten ollaan.\nKannattajista puolet ei kannata Sipilän junaileman hallitusratkaisun raideleveys-päätöksiä.\nSipilä voisi nyt puhaltaa: ”Nyt pitäisi löytää niitä ihmisiä, jotka kertovat, että mitä nyt pitäisi tehdä. Niitä on ihan liikaa nyt Suomessa, jotka kertovat, mitä nyt tässä tilanteessa ei saa tehdä”.\nVolte-face – täyskäännös – lehmänkäännös\nWikipedia kertoo miten diplomatian kielellä, ranskaksi, ilmaistaan tämä Keskustan salto-mortelemainen ”kasvojenkääntö”; kasvovoltti.\n= Asennoitumisensa täydellinen muutos, niin politiikassa kuin mielipiteissä.\nEnglanniksi: U-käännös ja/tai Flip-Flop.\nViime mainittu ilmaisu on aika hyvä, kuvaava. Substantiivina flip-flop tarkoittaa myös varvastossua, varvassandaalia. Varvassandaali? – ennakoiko se pitkää erämaavaellusta?\nMainitun tietopankin mukaan volte-face –termiä voidaan käyttää politiikassa, diplomatiassa ja bisneksessä. Yksi ja sama. Lisäksi Wiki tietää kertoa, havainnollistaessaan termin käytännöllistä sisältöä, että se tarkoittaa muun muassa seuraavia tunnettuja ”jänisloikkia”, jotka eivät kaikki ole aivan kunniallisimmasta päästä:\nParadoksi: Keskusta-oikeistolaista Suomea johtaa punavihreä hallitus.\n- Itseasiassa ehkäpä koko Euroopan vasemmistolaisin hallitus.\nRinne I:n arkkitehtuuri kiteytyy kiivailuun vain pari kuukautta ennen vaaleja:\n”Vihreiden kansanedustaja Ville Niinistö syyttää pääministeri Juha Sipilää (kesk) tahallisesta valehtelusta. Hän viittaa Sipilän Uutissuomalaiselle antamaan haastatteluun, jossa pääministeri sanoo, että ”punavihreä puoli kieltäisi käytännössä metsien käytön kokonaan”.\n”Valehtelu on rumaa. Toisen ajatuksia ei saisi vääristellä, mutta ilmiselvästi tahallinen valehtelu on jo törkeää. Muistetaan eduskuntavaalien alla käytöstavat ja kunnia, eikä mustamaalata. Se koskee myös pääministeri Sipilää. Keskusta, katse omaan peliin”, Niinistö kirjoittaa Twitterissä.\nPääministerin erityisavustaja Kari Jääskeläinen vastaa Niinistölle Twitterissä.\n”Äläpäs nyt kiivaile Ville. Uutissuomalaisen kyselyn mukaan punavihreiden puolueiden edustajat tahtovat vähentään metsien käyttöä heti. Vihreistä muistaakseni 95%.”\nNiinistö huomauttaa Jääskeläiselle, että Suomen metsistä valtaosa on talousmetsää.\n”Kukaan ei ole esittänyt siihen merkittävää muutosta. Talousmetsissä saa kaataa pääsääntöisesti puita, eikä siihen ole esitetty merkittävää muutosta. Älkää valehdelko. Kiitos.”\nJuha Sipilä sanoo Uutissuomalaiselle keskustan olevan sitä mieltä, ettei metsien hakkuita tarvitse vähentää.”\nUusi Suomi/Katja Incoronato, 3.3.2019: https://www.uusisuomi.fi/kotimaa/273559-ville-niinisto-raivostui-juha-sipilan-heitosta-tahallinen-valehtelu-jo-torkeaa\nKumpikaan dialogin osapuoli, Sipilä tai Niinistö, ei ole Rinteen hallituksen piirissä, mutta asetelma, realismi vs. semirealismi, ei ole kadonnut mihinkään, eikä katoa.\nEduskunnassa on selvä keskusta-oikeistolainen enemmistö. Ja yhtä selvä puna-vihreä vähemmistö. Silti Hallitus on punavihreä. Sen ohjelma on punavihreä.\nJos hallitusohjelmasta ja hallituksen linjasta äänestettäisiin Eduskunnassa puhtaalta pöydältä, se äänestettäisiin nurin. Hallitusta ei olisi harsittu kasaan, sitä ei olisi muodostetut, sitä ei olisi nimitetty; sitä ei olisi.\nMutta koska hallitussopimus. Sipilän viimeinen lahja Keskustalle.\nHallitusta pitävä liima ei ole liimaa. Hallituspuolueiden välillä ei ole liimaa. On vain tynnyrin vanteet, jotka takoi Sipilä yhdessä Rinnen kanssa.\nValta on vanne, joka kokoaa ja pitää kasassa Rinne I:n. Hallitusohjelma on liekanaru, joka pitää vasikat suurinpiirtein samalla niityllä. Yhteistyö on pakollinen ”aine” hallitustyöskentelyssä, aivan kuin rakkoruotsi lukiolaisille. Se on vain rämmittävä läpi, ilman siihen (yhteiseloon) tunnettavaa intohimoa. Kaikki voittavat – suomalaiset häviävät.\nHallituksen ja opposition usein niin satunnainen ”valtakunnanraja” ei ole metsään hakattu suora linja, vaan se vaihtelee tapauskohtaisesti.\nMutta tosiasiassa opposition rajapinta kulkee Keskustan sisällä. Niin kannattajakunnan sisällä, kuin puoluerakennuksen sisällä – ja väistämättä siis myös Keskustan eduskuntaryhmän sisällä. Politiikkaa tuntevat tietävät melkein nuppi nupilta, ketkä Keskustassa ovat ”hallituksessa” ja ketkä ”oppositiossa”.\nSiitä vain laskemaan montako kannattajaa Rinne I:llä oikeasti on?\nHenkisesti ja aatteellisesti Rinne I kävelee ohuella nuoralla.\nVeikko Huuska 17.6.2019 11:08\nPresidentti Niinistön Kultaranta-keskustelut 2019:\nPresidentti Sauli Niinistönhttps://www.hs.fi/haku/?query=sauli+niiniston isännöimät Kultaranta-keskustelut jatkuvat tänään Naantalissa.\nPääministeri Antti Rinnehttps://www.hs.fi/haku/?query=antti+rinne (sd) ja perussuomalaisten puheenjohtaja Jussi Halla-ahohttps://www.hs.fi/haku/?query=jussi+halla-aho osallistuvat aamupäivällä keskusteluun, jonka otsikko on ”Suomi – eurooppalaisen turvallisuuden tekijä?”\nLähde: HS/Elli-Alina Hiilamo, 17.6.2019; https://www.hs.fi/politiikka/art-2000006145101.html\nTässä epäilemättä kiteytyy jotain olennaista Eurooppa-kuvassa:\nAiemmin omaksuttujen oppien kiirastuli muuttuneessa tilanteessa. Ajankohtaisen elämäntilanteen nostamat paineet ja niitä heijastelevat liikkeet haastavat vanhan Euroopan hegemonistiset voimat.\nTaustalla jyllää Kiina, kasvava maailmamahti, jonka paradigma ja toiminta on etäällä Euroopan liberaalista maailmankuvasta.\nMutta miten suhtautuu Eurooppalainen uusorientaatio ja sen edustama kapina Kiinan hegemonian kasvuun?\nArto Granlund 17.6.2019 11:29\nPoliittinen muistini ulottuu v.-66 vaaleihin jolloin 17-vuotiaana olin mukana jo nuorisopolitiikassa. Enpä muista, että noiden vaalien jälkeen olisi yhdenkään eduskuntavaalien jälkeen hallitusohjelmaa jo ennen ja varsinkin sen julkaisemisen jälkeen ryöpytetty lehdistössä yhtä rankasti kuin Rinteen hallituksen hallitusohjelmaa. Puheet "punavihreästä" lehdistöstä on syytä heittää roskakoriin, suomalaiset tiedotusvälineet, varsinkin iltapäivälehdistö, ovat vankasti poliittisen oikeiston hallussa ja ei ole ollenkaan ihme etteikö juuri keskustan äänestäjät ovat epäileviä tuomaita tuollaisen rummutuksen keskellä ja siihen samaan rummutukseen näyttää Huuskakin menneen mukaan.\nSeppo-Juha Pietikäinen 17.6.2019 11:38\nMutta SDP:n vaalilupauksia rökitettiin jo ennen vaaleja ja sama on jatkunut\nnyt vaalien jälkeen.\nVeikko Huuska 17.6.2019 11:39\nRinteen hallituksen syntyhistoria, koostumus ja ohjelma ovat poikkeuksellisia Suomessa. Mutta ennen kaikkea Keskustan käännös on sitä. Itsekin olen seurannut politiikkaa sanotaan Reino Lehdon virkamieshallituksen synnystä lähtien, joten tasoissa ollaan!\nMielenkiintoinen taival tämä rahtusen yli 50 vuotta.\nMutta kuka puhuikaan punavihreästä lehdistöstä? Luen lehdistöä sen verran lavealla spektrillä, että en käytä termiä. Ulkomailta löytyy paljon väriskaalan lavennusta, jos kotimainen kirjo ei tyydytä.\nMuutenkaan en välittäisi käydä metakeskustelua. Eli pohtia sitä, mitä jotkut lehdistössä ja yleensä tajuntateollisuudessa kirjoittavat. Eihän sekään ihan puisevaa hommaa ole, kirjoittaa kirjoittamisesta.\nMutta katsoa suoraan "karhunpesään", eli hallitukseen, sen rakenteeseen ja ohjelmaan - ja nyt kun tekoja alkaa hihnalta tulla, sen tekoihin. Arvioida itse ilmiötä, eikä tarinakerrostumaa, on mielenkiintoisempaa ja antoisampaa? Vai miten näet asian?\nSeppo-Juha Pietikäinen 17.6.2019 11:36\nKepun puoluejohto ml päättävät elimet ovat perin eri linjoilla äänestäjien kanssa hallitusohjelmasta.\nVeikko Huuska 17.6.2019 11:40\nPuoluejohto, siis Sipilä pl., elää omaa elämää.\nJännitteet äänestäjäkannattajien ja puolueen ratkaisujen välillä ovat niin kovat, että ne purkautuvat väistämättä esille. Ja johtavat johtopäätöksiin.\nJaakko Aalto 17.6.2019 12:11\nOlin todella yllättynyt siitä, että kepu lähtee altavastaajaksi hallitukseen, jossa tahtipuikkoa heiluttavat Suomen maaseutuvihamielisimmät puolueet. Sellaisen virheen seurauksena kun oli luvassa vaalitappio, johon verrattuna näiden vaalien tulos alkaisi näyttä vähintään torjuntavoitolta. Ensimmäiset gallupit nyt kertovat, että kenttäväki ei moisesta lainkaan pitänyt ja kun seuraa muiden hallituspuolueiden kannanottoja, on jokseenkin varmaa, että tuleva politiikka muodostuu sellaiseksi, että suhtautuminen tulee muuttumaan hyvin selvästi kielteisemmäksi.\nMatti Lehtinen 17.6.2019 12:20\nKeskustalaisten jotka haluaa että puolue pysyy isona pitäisi olla mukana kaatamassa hallitusta mahdollisimman pian niin "tuhot" eivät ole niin suuret.\nVeikko Huuska 17.6.2019 13:40\nTämä on mielenkiintoinen kysymys ja asettamus.\nNyt näyttää vahvasti siltä, että Keskustan lippujen alla valitut kansanedustajat ovat juuri tällä hetkellä enemmän uskollisia omille johtajilleen ja sille pelille, jota johto pelaa, kuin omille kannattajilleen ja äänestäjilleen.\nEdustajat tukevat enemmän seikkailija-johtoa, kuin elävää kannattajakuntaansa! Kummallista.\nOnhan tässä niin raju ristiriita demokratian = Kansan Vallan kannalta. Nyt on siis kyseessä, ja nyt toteutuu Johdon Valta.\nPäivänselvää mielestäni on, että tämä tällaisella rajulla jännevälillä rakennettu silta on tuomittu romahtamaan.\nVeikko Huuska 17.6.2019 13:50\nEilisen, sunnuntain, momentti oli se hetki Kultaranta-keskustelujen avauksessa, jolloin presidentti Niinistö kysyi Saksan liittopresidentti Steinmaierilta, mitä Saksa - ja EU tekevät, jos Suomeen kohdistuu jokin ulkoinen uhka tai hyökkäys.\nSteinmeirein "naamailmeet" paljastivat kaiken: Hän ei ollut edes miettinyt tällaista asiaa, koskaan. Vastaus oli sen mukainen. Hän puhui kyllä, mutta ei sanonut mitään, joten ainoa vastaus oli sinänsä suora: Ei mitenkään. Eivät ne tee mitään.\nTulee väistämättä mieleen vanhat Venäläiset näkemykset:\nAleksandr Puškin, Venäjän kansalliskirjailija, kiinnostui naapurikansan olemuksesta. ”Luonnon surullinen poikapuoli” – tämä oli Puškinin näkemys suomalaisen asemasta luomakunnassa.\nEurooppalainen talking about Finland, on hieman sofistikoidumpaa, sievempää. Mutta kun Eurooppaa, EU:ta ja Saksaa hieman raaputtaa pinnalta, pinnan alta löytyy tämä sama: Suomi on jokin, näennäisesti tuttu valtio ja kansa, mutta kun astutaan next step, niin totuus paljastuu. Ei olekaan eurooppalaisen perheen poika, vaan Suomi äkkiä paljastuukin joksikin piilossa pidetyksi "luonnon surulliseksi poikapuoleksi", jonka isiä ja veljiä, äitejä ja sisaria, läheisiä, ei Euroopasta löydy.\nKummallinen kohtalo meillä etäisen ultimathulen Suomella!\nKUn kuuntelemme Eurooppaa, meidän on tärkeä kuunnella ja tarkasti. Steinmaier tuli pyörittelyllään kertoneeksi enemmän kuin paljon.\nArto Granlund 17.6.2019 14:46\nKyllä keskustan kenttäväki, ainakin täällä Paimiossa kepulaiset tuttavani joiden kanssa olen keskustellut ymärtävät, että hallitusvaihtoehto SDP, KOK, Vihr. Rkp se vasta "maaseutuvihamielinen" kokoonpano olisi ollut ja siksi keskusta valitsi pienemmän pahan.\nVeikko Huuska 17.6.2019 16:01\nMikäpä sen ilahduttavampaa jos kenttäväki ymmärtää ja mieltää, miksi puolue "valitsi pienemmän pahan".\nMutta jää silti kaksi kysymystä vaille vastausta:\n1.) Miten sama paikallinen Paimion kenttäväki kokee ja sisäistää sen huomattavan ison poliittisen linjan muutoshypyn, jota merkitsee Sipilän-Bernerin (ja lisätään vielä Orpon) ex-hallituksen linjan muuttuminen tämän nykyisen, virallisesti ilmaistuna Rinne I:n poliittiseksi linjaksi. Useat mukana toimijat ja yleensä politiikkaa seuraajat kuitenkin tunnistavat, että varsin iso - itse asiassa tunnetun nykyajan suurin yksittäisen puolueen poliittinen linjanvaihdos Keskustassa tapahtui siirryttäessä Suomen 44.:sta hallituksen johtavan puolueen asemasta Suomen 45.:nnen hallituksen kakkospuolueeksi. Rinteen ohjelmalla.\n2.) Suomalaiset puolueet ovat siinä määrin flexiibelejä, että niiden pelkät omat ohjelmat ja julkilausumat eivät vielä kerro kaikkea siitä, mihin ne ovat olleet ja nähtävästi edelleenkin ovat valmiita hallitukseen päästäkseen ja siellä pysyäkseen.\nKuten huomataan, tämä koskee Keskustan lisäksi muitakin hallituspuolueita, nykyisiä ja menneitä.\nEli tarkoitan: puolueiden nimilistat eivät sinänsä kerro vielä tarkkailijalle sitä, minkälaista politiikkaa de facto kukin kulloinenkin hallitus on tullut tehneeksi. Eikä ihan sitäkään, mitä kyseisen hallituksen ohjelmassa on lukenut, ja mihin hallituspuolueet ovat sitoutuneet muodostushetkellä, ja mitä ne sitten käytännössä hallituksen hatun alla ovat tehneet.\nAjan takaa: hallitusvaihtoehto SDP, KOK, Vihr, Rkp -listan nimeäminen oletusarvoisesti "maaseutuvihamieliseksi" ei vielä oikein vakuuta, kun mainituista neljästä puolueesta kolme kuitenkin on tässä nykyisessä. Keskusta siis 10. kynnyskysymyksensä voimalla on Rinne I:ssä maaseudun etujen valvojana ja "lukkona"?\nOtin tuonne blogin sisuksiin tuon maaliskuisen 2019 väännön Vanhasen (pikaista paranemista Matille) ja Villen yhtenä konkreettisena ja hyvin edustavana vääntönä, mitä nykyisen hallituksen sisällä tullaan sen viimeiseen pihahdukseen saakka käymään. En suoralta kädeltä, kumpi SDP vai KOK on tuon kaltaisissa asettamuksissa kovempi tai huonompi maaseudun puoltaja tai painaja, taitavat olla aika tasaväkisiä.\nMuuten koen varsin epärelevanttina tarkastella hallitustoimintaa yksinomaan tai edes pääsääntöisesti maaseutuvihamielisuuden tai pro-maaseutu -näkökulmasta, kun kyse on kuitenkin olennaisimmillaan koko valtakunnan ja koko kansakunnan asioiden hoidosta, hyvästä ja tuloksellisesta tai josta muusta.\nMaaseudun elinkelpoisuus ja -ehdot ovat pitkälti riippuvaisia myös siitä, miten valtakunnassa noin yleisesti menee.\nVeikko Huuska 17.6.2019 16:04\nVM julkaisi tänään 17.6. odotetun talousennusteensa.\nUS-blogiston päätoimittaja Markku Huusko sai aiheen kysyä:\n"Antti Rinteen hallitusohjelta saattoi jo pudota pohja"\nYksi kivi lisää hallituksen arkkuun.\nVeikko Huuska 17.6.2019 16:37\nRinne I -hallitus antaa sytykkeitä monenlaiselle ajattelulle, hallituksen synnyn ristiriitaisuuden ja komplisoidun ohjelman suhteen.\nMyös herää ajatuksia siitä, miten kova työ ei sinänsä riitä, tehdyn työn pitää olla "oikeaa työtä". Jos ponnistellaan väärien töiden parissa, saattaa tulos olla +-0. Mutta tuotoksellisesti oikein kohdennettu ponnistus voi tuottaa yllättävän hyvän tuloksen, joka on sitä paitsi kestävää.\nKohdistaako Rinne I työnsä ja tarmonsa oikeisiin kohteisiin? Ehkä, ehkä kohdistus kaipaisi strategisesti parempaa silmää.\nOvatko toimet ajoituksellisesti optimaaliset? Ajoitus nimittäin ratkaisee paljon. Keskeisin pulma todetusti on nyt se, että R I näkee nousukauden ja kasvun jatkuvan annettuna lähimmät 3-4 vuotta. Reaaliaikainen taloustieto kertoo toista. Olemme alamäessä jo, ja silloin lääkkeiden pitää olla hieman erilaisia kuin jos mentäisiin vielä yläpilvessä. Aamulla radiossa (YLE R1 Y-aamu) puhuttiin puskureista. Kuka niitä vaatii, ja millioin? No, tähän laskukauteen puskurit ovat jo menetettyjä mahdollisuuksia. Niitä ei "muistanut" kukaan hyvän kelin aikana, moni ei edes huomannut, milloin se tämän syklin "hyvä sää" oli.\nJoku puhui Pekka Halosen Tukinuitto -teoksesta äskettäin, en muista kuka ja missä yhteydessä. Mutta osuvia puhui. Ks. sivu 23; https://www.eduskunta.fi/FI/tietoaeduskunnasta/esi...\nSiinä Halosen teoksessa yhdistyy oivalla tavalla ajan virran voimat ja ihmisen työn vaikutus. Ne ovat vuorovaikutuksessa, ne kuuluvat yhteen. Muuten ei toimi. Näin tiivistäisin kuvan, joka pitkään koristi Valtiovarainvaliokunnan huonetta. Missä lie remontin jälkeen nyt?\nRinne puhuu "kontrasyklisestä" politiikasta. Ihan järkevää puhetta sinänsä, mutta konteksti ja ajoitus pielessä. Hallituksen ohjelma ei ole kontrasyklistä, eikä se mahdollista, eikä rakenna kontrasyklistä politiikkaa, sellaisen edellytyksiä. Siis että noususuhdanteessa supistettaisiin valtion yleisiä menoja ja erityisesti investointeja infraan: ja sitten laskun kohdalla satsattaisiin yleisiä varoja yleisiin kohteisiin, lyötäisiin nekkuun lamalle.\nOn sillä muitakin nimiä, kuten Keynesiläinen politiikka.


Suomi-konepistooli, dynamiittia,... Poliisin kuvat suomalaisen huumekauppiaan varusteista - Pietar.in\nSuomi-konepistooli, dynamiittia,… Poliisin kuvat suomalaisen huumekauppiaan varusteista\nKirjoittaja PietariJulkaistu heinäkuu 22, 2014 Kommentoi Suomi-konepistooli, dynamiittia,… Poliisin kuvat suomalaisen huumekauppiaan varusteista\nNastolalainen noin 40-vuotias mies kiinniotettiin huhtikuussa ja hänen käytössä olleesta ajoneuvosta löytyi sarjatuliase. Tämän jälkeen kotietsinnässä asunnosta löytyi huone, joka oli rakennettu kannabiksen viljelyä varten.\nHuoneessa oli vesiviljelmässä kasvamassa 148 kannabiskasvia, joista 72 oli pistokkaita. Laskennallinen tuottoarvio 148 kasvista on 3,7 kiloa. Asunnosta löytyi kaksi kivääriä, yksi haulikko sekä patruunoita ja varastosta löytyi, noin 2 kiloa dynamiittia, kelassa olevaa räjähtävää tulilankaa, aikatulilankaa ja sähkönalleja.\nEsitutkinta on nyt valmistunut ja siirtyy Salpausselän syyttäjänvirastoon syytehakintaan. M iestä epäillään rattijuopumuksesta, huumausaineen käyttörikoksesta, törkeästä ampuma-aserikoksesta, vahingonteosta ja haitanteosta virkamiehelle.\nHänen seurassaan ollutta noin kaksikymmentä vuotiasta naista epäillään huumausaineen käyttörikoksesta, liikennerikkomuksesta ja törkeästä ampuma-aserikoksesta, tiedottaa Hämeen poliisilaitos.\nKaksikkoa epäillään törkeästä huumausainerikoksesta kasvattamon osalta, räjähderikoksesta asunnon varastosta löytyneiden räjähteiden osalta ja ampuma-aserikoksesta asunnosta löytyneiden aseiden ja patruunoiden osalta.\nJulkaistu heinäkuu 22, 2014 Kirjoittaja PietariKategoriat uutisetAvainsanat nastola, räjähde\nEdellinen:Meni rauhoittamaan tappelun – Poliisit kuristivat perheenisän kuoliaaksi\nSeuraava: Poliisi etsii harvinaista moottoripyörää


Oikosulku aiheutti Kampin kauppakeskuksen bussipalon - MTVuutiset.fi\nOikosulku aiheutti Kampin kauppakeskuksen bussipalon\nHelsingin Kampin keskuksen terminaalin bussipalo 16.11.2009. (Kuva: Uutissilmä) MTV3\nJulkaistu 16.11.2009 19:00 (Päivitetty 20.11.2009 13:05 )\nBussin moottoritilassa syttynyt palo on tyhjentänyt Kampin keskuksen Helsingissä illalla. Puoli seitsemältä syttynyt palo synnytti runsaasti savua keskuksen terminaalitasolle, jonka poliisi eristi pikaisesti.\nPelastuslaitoksen mukaan bussin takaosa vaurioitui palossa, mutta henkilövahingoilta vältyttiin. Bussiliikenne saatiin kulkemaan normaaliin tapaan hieman kahdeksan jälkeen ja myös keskus saatiin avattua.\nWestendin Linjan bussin syttymissyy oli ilmeisesti oikosulku sähkölaitteessa, kertoo hallintojohtaja Lauri Rinta-Kanto. Palo ei levinnyt moottorista bussin sisäosiin.\nLinja-auton kuljettaja havaitsi palon ensimmäisenä ja johdatti autossa olleet kymmenkunta matkustajaa turvaan. Palomiehet saivat liekit nopeasti hillittyä, mutta savun määrän takia kauppakeskus jouduttiin tyhjentämään pari tuntia kestäneen tuuletuksen ajaksi. Kaikkiaan paikalle saapui kymmenkunta pelastuslaitoksen yksikköä.\nKauppakeskuksen sisällä ihmiset siirtyivät rauhallisesti savun tieltä ulos. Runsaslukuisena paikalle saapunut poliisi esti uteliaita pääsemästä keskukseen sisälle, mutta tyhjentäminen kävi hitaasti.\nSisällä väkeä ulos hoputtaneiden vartijoiden mielestä siirtyminen tapahtui jopa turhan verkkaisesti, sillä monia keskuksen asiakkaita kiinnosti enemmän valokuvaaminen kuin rakennuksesta poistuminen. Mitään paniikkia ei ostosretkeilijöiden keskuudessa syntynyt.\nBussiliikenne ohjattiin varapaikalle\nUlkona moni pyrki turhaan sisälle myös bussiterminaalina toimivaan keskukseen. Keskuksen sulkeminen ilman näkyvää syytä hämmensi ihmisiä, sillä bussitasolla vellonut savu ei juuri näkynyt katutason ikkunoista.\nPalon takia Kampin bussiterminaali jouduttiin sulkemaan ja bussiliikenne ohjaamaan Urho Kekkosenkadun puolelle, jossa YTV:n henkilökunta opasti ihmisiä busseihin. Kampin metroasema pysyi auki savusta huolimatta, mutta metroon pääsi vain Ruoholahden puoleisesta sisäänkäynnistä.\nBussiterminaali oli suljettuna hieman alle kaksi tuntia. YTV:n tietojärjestelmävastaava Kimmo Sinisalo ei tuoreeltaan osannut arvioida, kuinka hyvin ihmisten ohjaaminen bussien varalähtöpaikalle onnistui. Palo häiritsi noin sataa bussivuoroa, joka Sinisalon mukaan käytännössä tarkoitti noin tuhatta matkustajaa. Kyseessä oli Sinisalon mukaan ensimmäinen kerta, kun bussiterminaali jouduttiin tyhjentämään tulipalon takia.\nkamppi bussipalo 16.11.2009.\nHelsingin Kampin keskuksen terminaalin bussipalo 16.11.2009. (Kuva: Uutissilmä)


...en minä muista tiedä, mutta alkaa olla se aika vuodesta,\nettä tänne hipsii pian pieni, suloinen tonttujoukko ja alkaa se joulun paras osuus.\nHakkaa meinaan kaikki kinkut ja rosollit ja laatikot varsinkin!\nHuomenna vielä viime hetken juttuja - ja piti viime hetken siivouksetkin, mutta kun tänään roudattiin pari (kuulemma) kissankarvaista (ei niitä näin pimeässä näe!) mattoa systeriltä tänne,\nniin tuli semmoinen sopiva pikajoulusiivouskin tehtyä...jos vielä pölyt huiskis jossain kohden -\nniin sitten voi joulu tulla ja mennä ihan niinkus tykkää. Ilman sen suurempaa stressiä!\nLauantain olen rinsessalandiassa ja sunnuntaina sitten koko joukko tulee perinteiselle joulupuurolle tänne. Sen jälkeen saakin toinen mummu (ja pappa, tottakai) jouluvieraat koiruuksineen päivineen.\nNo, minä alan fiilistellä nyt kunnolla.\nTuli niinsanotusti "rauha maahan" kun se blogimatoksikin haukuttu ruåttalainen siirtyi kellariin.\nTai no, tuolla se vielä odottelee laiskaa viejäänsä eteisessä...mihin sinnekin kotiutui matto,\nsiitä eteisen matosta se lähtikin alunperin liikkeelle koko rumba.\nSysteri kysyi, että kelpaiskos yks matto sulle - tottamooses kelpasi! Entinen eteisessä oli kyllä ihan kiva, mutta kooltaan vähän kilttana -ja kävipä niin hyvin, että systerillä oli sitten sille käyttöä.\nSe on nyt kuulkaas sillä lailla, että minä taidan pistää nämä tontut töihin...\nJuu, ne on oluttonttuja ☺\nYks neuvoa-antava tuli jo otettua siivouksen päälle, jos nyt vaikka toinenkin tonttulakillinen.\nJa samoin tein tämä tonttula sitten hiljeneekin joulun ajaksi.\nNyt on muut kujeet mielessä...ihan vain jos ottais iisisti.\nVajentais lukemattomien lehtien pinoa.\nSöis joulupipareita, kinkkua ja suklaata.\nJa veis elämänsä ensimmäisen kerran kynttilän hautuumaallekin.\nJa jouluna skoolais viskipaukulla pellepelottoman muistoksi,\nne yhteiset viskit kun on tulleet tiensä päähän...mutta muisto elää!\nOikein rauhallista ja kaunista joulun tienoota teille kaikille ihanille,\njotka siellä omilla ruuduillanne nyt lueskelette!\n♥ Voikaa hyvin! Palataan taas ♥\nJoskus kun sitä vähän niinkuin ei-nyt-ihan-pitkin-hampain,\nmutta vähän "ok, mä tulen mukaan notkumaan"-fiiliksellä lähtee liikkeelle,\nniin tiedossa on yleensä huippukivaa!\nNiin oli eilenkin!\nPorukkahan on aivan loistava, blogisiskot lähitienoolta,\nei siinä osin valittamista -mutta ihan tarkoituksella skippasin joulutorin tuolla Finlaysonin alueella,\nmuut pölähtivät sinnne ja mitnä liityin retkueeseen sen jälkeen.\nPari pikaista kurvausta sisustusliikkeeseen -ihan asian perässä- ja sitten auton nokka kohti Lielahtea.\nSovittu vierailu vaatekauppaan....ja sinne olin lähdössä ihan vain seuran vuoksi...\nJuupa juu :)\nSuuntana Olgan puoti...\n...jossa oli varauduttu tuloomme...taidettiin me ehtiä jopa muutama suklaa suuhumme pistää.\nOlga pisti pienen ja tehokkaan "pikakurssin" pukeutumisesta -ja ihan täyttä asiaa!\nSamalla saatiin hyviä vinkkejä asujen ja asusteiden yhdistelemisestä.\nJa sitten sovittelmaan!!\nJa tottamooses kameraan piti muistaa tarttua välillä.\nTässä ilman sen kummempia lätinöitä reippaanlaisesti kuvia.\nValkoimissa löytyy (ainakin!!) Cream, Cavaletti ja Masai -ja ties mitä kaikkea muuta.\nPersoonallisia, hauskoja, upeita vaatteita -krantullekin.\nJa isommallekin. Tissikkäälle ja persevällekin.\nEi vain sitä "mikä mahtuu päälle" vaan sitä mikä näytää ja tuntuu hyvälle!\nSovitustilaa on loistavasti.\nJa vessakin oli vallan hurmaava -en edes huomannut ottaa kuvaa, kun nuuskuttelin vain sitä siellä roiskauttamaani lempparihajuvettä -Chanel 5- mikä kotona on loppu :)\nTästä tuli mun vaatekauppa!\nVaikka onkin ihan väärällä puolella kaupunkia.\nJa kun tämä ryhmä (valitettavasti vähän vajaalla miehityksellä) oli kasassa,\nniin pöytä oli varattu taas "kaksiolle" -eli 2h+keittiö-ravinteliin...\nKiitos naiset taas kerran mukavasta seurasta\nja kiitos Olgalle!! Oli hauska tavata -eikä varmasti viimeistä kertaa.\nMinusta tuli nimittäin MASAI-fani kertalaakista!!\n-tässä yksi mun ostoksistani-\nja Olgan puodin tiedot löytyy tästä:\nMukavaa sunnuntaita kaikille ja kamalan paljon kiitoksia edellisen postauksen kommenteista!!\nAika haipakkaa on ollut, en ole paljon ehtinyt koneella istumaan ja kommentoimaan itse,\nen omaan enkä muille - ja taas mennään! Tsau ☺\nOlikohan se viime joulu kun ostin omalle tatskaavalle pojalle joululahjaksi\nluonnoslehtiön ja kunnolliset piirustuskynät...aina välillä näin kuvia joita lehtiöön ilmestyi,\nja ihan vähän kateellisena ajattelin, että jumankauta jätkällä on taito hyppysissä!\nNo, on se paree ollakin kun tatskaa tekee työkseen, ei sen puoleen.\nJoskus tuossa syksyllä ostin sitten sitten saman satsin itsellenikin,\najattelin, että jos vaikka joskus yrittäis verestää vanhoja taitoja\n- jotka ei ole kyllä lähellekään sitä mitä jälkikasvulla, mutta kuitenkin.\nRistus, että se ryhtymiskynnys oli korkea!!\nMutta tänään iski inspis - ihan hyväkin, olin nimittäin mun puolukankerääjälleni velkaa koiruuksien kuvat, valokuvatkin on lojuneet täällä ties vaikka ja kuinka.\nOlin ottanut tähtäimeen, että jos vaikka jouluksi...\nApua! Mitä tästä tulee...\n...ja mitä tästä sitten....\nTämmöiset niistä sitten tuli, kelpaa kuulemma.\nTämähän oli kivaa!\nVois vaikka ottaa ihan asiakseen aina silloin tällöin...


Kuluneen vuoden huolenaiheet - Talous - Uutiset - MTV.fi\nKuluneen vuoden huolenaiheet\nTalous Julkaistu 18.12.1998 09:58\nVuoden 1998 aikana ehdittiin huolestua niin talouden ylikuumenemisesta kuin taantumastakin. Vuotta sävytti myös siirtyminen euroaikaan ensi vuoden alusta.\nTalouden tuntuvasta kasvusta huolimatta työttömien määrä aleni odotettua hitaammin. Tähän asti Suomen talouskasvu on perustunut viennin varaan ja nyt odotettiin, että suomalaiset alkaisivat kuluttaa tuntuvasti aiempaa enemmän. Toisin kävi ja osa päättäjistä jo patisteli kansaa ostamaan tavaroita ja palveluksia. Viennissä elektroniikkateollisuus vahvisti asemiaan kolmantena tukijalkana metsän ja metallin ohella. Helsingin pörssi koki tänä vuonna ennätysnousun elo-syyskuun laskusta huolimatta. Nousuveturina oli yhä Nokia, jonka osuus pörssin markkina-arvosta oli noin puolet. Viennistä Nokia kattoi viidenneksen.\nPörssiyhtiöiden optiot ja etenkin valtaisat optiovoitot nostattivat melkoisen keskustelun samoin kuin ulkomaalaisomistuksen voimakas kasvu suomalaisyhtiöissä. Joulukuun alussa yhdeksän pörssiyhtiön enemmistö oli ulkomaisten omistuksessa. Pörssiin vietiin myös Sonera ja Fortum, joiden osakeanneista valtion kassaan kilahti useita miljardeja markkoja. Tämä kohensi tuntuvasti valtiontaloutta ja valtio arvioi pääsevänsä pitkästä aikaa ylijäämäiseen budjettiin ensi vuonna. Alkuvuodesta talouskasvua pidettiin suotuisana, mutta kesällä puhuttiin jopa talouden ylikuumenemisesta. Sitten tulivat Venäjän, Aasian ja Latinalaisen Amerikan kriisit ja alettiin pelätä talouden tuntuvaa taantumista.\nSyksyllä talouden kasvuennusteita hieman laskettiin. Epävarmuudet Suomen taloudessa aiheutuivat yksinomaan ulkomaisista tekijöistä. Kotimaan talouden perustekijät olivat hyvällä mallilla. Talouskasvu oli ripeää, kuluttajahintojen nousu vähäistä, vienti veti ja ylitti tuntuvasti tuonnin ja rahavirtojenkin osalta Suomen ja muiden maiden välinen tase oli ylijäämäinen. Valtion velan kasvu taittui.\nAlkuvuonna suomalaisyhtiöt kertoivat parantuneista tuloksistaan. Osittain Venäjän ja Aasian kriisien takia tuloksenteko hidastui loppuvuodesta ja tulosvaroituksiakin alkoi tihkua. Marraskuussa teollisuusyhtiöt näkivät tulevaisuutensa synkempänä kuin kertaakaan sitten vuoden 1991. Kansalaisten luottamus maan talouteen ja omaan talouteensa kuitenkin pysyi vahvana loppuvuoteen asti. Tämä näkyi asuntokaupassa. Asuntojen hyvä menekki nosti niiden hintoja etenkin kasvukeskuksissa. Asuntoluottojen määrä pankeilla nousi suuremmaksi kuin vuosikymmenen alussa ennen lamaa. Pankit kävivät kovaa kisaa asiakkaistaan ja kuluttajat saivat lainaa aiempaa edullisemmin, kun pankit tinkivät omasta katteestaan. Myös rakennusliikkeet alkoivat tarjota uudenlaisia asuntorahoituspaketteja. Väestö muutti kasvukeskuksiin Helsinkiin, Tampereella, Turkuun, Jyväskylään ja Ouluun. Rakentaminen keskittyi näille paikkakunnille.\nSuomalaisia houkuteltiin aiempaa enemmän kansankapitalismiin. Osittain tässä onnistuttiin. Kansalaiset alkoivat sijoittaa varojaan talletustilien ohella rahastoihin. Myös mittavista työeläkevaroista ja niiden sijoittamisesta puhuttiin paljon. Tel-varoista ohjautui iso siivu myös pörssiin. Osakkeenomistajien ote yrityksistä vahvistui; voiton maksimointi nosti taas päätään. Tosin osa alkoi puhua myös osakkeenomistajakapitalismia vastaan. Osakkeenomistajiaan hyvin palvellut Nokia nousi matkapuhelimissa ykköseksi koko maailmassa.\nEurovalmistelu teetti töitä\nSuomessa puhuttiin paljon tietoyhteiskunnasta, siihen valmistautumisesta sekä tietoyhteiskuntaan liittyvästä arvomaailmasta ja turvallisesta tiedonvälittämisestä. Yrityksissä ja yhteisöissä tehtiin paljon töitä yhteisen valuutan euron käyttöönoton sekä vuoden 2000 vaatimien muutosten takia. Tämä toi rutkasti lisää töitä tietokone- ja ohjelmistoyrityksille samoin kuin tilitoimistoille. Sähköisessä kaupankäynnissä Suomi otti mittavan askeleen eteenpäin, vaikka nettikauppa jäikin vielä vähäiseksi. Myös uudenlaisia tapoja hoitaa yhteiskunnan peruspalveluja tutkittiin. Valtio alkoi selvittää miten kouluja, vankiloita ja sairaaloita voitaisiin rakentaa yksityisrahoituksella kuten nyt tehdään teitä.\nKiristyneen kilpailun takia yhtiöt etsivät fuusiokumppaneita lähes joka toimialalla. Suomalaisia yhtiöitä, pankkeja ja vakuutuslaitoksia niitettiin huhuissa keskenään ja ulkomaisten kanssa. Rajan yli fuusioista vain Merita-Nordbankenin, Stora-Enson sekä Ahlströmin ja Kvaernerin hakkeet toteutuivat. Valio ja Arla jäivät neuvottelemaan. Pankki- ja metsäfuusioissa yhtiön pääpaikka jäi Suomeen, mutta enemmistö omistuksesta meni Ruotsiin. Rajojen sisäisistä fuusioista isoin oli WSOY:n, Sanomien ja Helsinki Median liitto. Uudesta Sanoma-WSOY:sta tuli Pohjoismaiden toiseksi suurin viestintäkonserni. Vuoden lopulla konepajayhtiöt Valmet ja Rauma ilmoittivat sulautumisestaan.\nSuomen pankkimarkkinoille tuli uusi tekijä, yksityishenkilöiden varainhoitoon keskittyvä Mandatum-pankki, kun investointipankki Mandatum ja Interbank fuusioituivat. Kerasta ja Valtion takuukeskuksesta tuli Finnvera yhdistymisen myötä. Keskittyminen leimasi myös puhelinyhtiöitä ja sähkökauppiaita. Syyskuusta alkaen tavallinen kansalainen pääsi kilpailuttamaan sähköyhtiönsä.\nVientihinnat laskivat Fortumin noteeraus käyntiin tänään


Puhallinkonvektori katto | Topway-Maakylmä\nTopway ECI 2045 kattokasetti on luotettava ja tehokas Italiassa valmistettu laatutuote. Se poikkeaa myös muotoilultaan kaukoidässä valmistetuista kattokaseteista.\nSaat viilennystä jopa vaakakeruupiiristä\nYleinen luulo on että maakylmän voi liittää vain maalämmön porakaivoon. Kun käytät maakylmän kanssa puhallinkonvektoria, riittää viileän lähteeksi jopa maalämmön vaakakeruupiiri. Valitse siinä tapauksessa hieman tehokkaampi maakylmäkonvektori.\nECI 2045 Emmeti IdroLAN, Kattoasenteinen puhallinkonvektori\n1 579,00 € (sis. alv 24%)


T24: Tunnetko jo nämä Tallinnan eeppiset kadut? | Teemat | Helsingin Uutiset\nEtusivu » Teemat 6.8.2021 7:30\nT24: Tunnetko jo nämä Tallinnan eeppiset kadut?\nLühike Jalg johtaa Toompealta alas vanhaan kaupunkiin. Visit Tallinn / Kadi-Liis Koppel\nTallinnassa on yli 1 600 katua, joista jokaisella on oma tarinansa. Jollain niistä on karmiva historia, joku niistä on erityisesti matkailijoiden suosiossa ja jonkun alla virtasi ennen joki.\nTallinnan Vanhassakaupungissa sijaitseva Katariina käik eli Katariinankuja on pieni ja tunnelmallinen kadunpätkä, joka on Vene- ja Müürivahe-katujen välissä. Kuvauksellinen kuja on ikuistettu moniin matkailijoiden valokuviin.\nG. Otsa on katu, joka on saanut nimensä ooppera- ja viihdelaulaja Georg Otsin mukaan. Otsin nimikkokadulla sijaitsevat hänen nimeään kantava musiikkikoulu, Viron draamateatteri, Viron kansallisooppera Estonia sekä Alexela-konserttitalo.\nAida-katua voi olla vaikea löytää vanhasta kaupungista, mutta kun pääset perille, huomaat siirtyneesi suoraan keskiajalle. Itsessään katu on melko koruton, mutta se on kuitenkin suosittu hääkuvauskohde.\nPikk-katu on ollut olemassa melkein tuhat vuotta. Se on vanhan kaupungin vanhin ja myös pisin katu. Keskiaikaisessa Tallinnassa Pikk oli pääkatu, Lai-kadun ohella, ja johti Toompealta merelle asti.\nLühike Jalg on se kapea porraskatu, joka johtaa Toompealta alas vanhaan kaupunkiin ja jolla liikkuvat myös aaveet. Siellä on nähty munkki ja kuultu läheisestä Neitsyttornista kantautuvia askelia ja ovien paukuttelua.\nKattava listaus Tallinnan eeppisistä kaduista löytyy täältä.


Kolumni: Valosta pulaa | Epari\nJokainen Pohjolan marraskuun läpi elänyt tietää, mistä kirjoitan. Vähäisessä valossa on totuttu eri keinoin selviämään. Lumen valo ja hetkelliset auringon vilkahdukset riittävät puheenaiheiksi. Olemme valovetoisia ja yhteydessä luontoon.\nTämä vuodenaika kutsuu meitä muistelemaan kansakuntamme historian kohtalonvaiheita. Kynttilät syttyvät ja kiitollisuutta osoitetaan niin sodassa taistelleille kuin rauhan säilyttäneille sukupolville. Talvisodan kansallinen muistomerkki Kasarmintorilla on nimetty sattuvasti Valon tuojaksi. Olemme oppineet, että rauha säilyy aktiivisella yhteydenpidolla kansakuntien kesken sekä edistämällä oikeudenmukaisuutta.\nValoa on monenlaista, valoisat uutiset voimaannuttavat. Meitä muistutettiin juuri 30 vuotta täyttäneestä Lapsen oikeuksien julistuksesta. Suomi oli ensimmäisiä sopimuksen ratifioineita maita. Lapsen hyvästä ja turvallisesta kasvusta on pidettävä huolta kaikissa oloissa. Tätä vahvistaa myös juuri voimaan tullut uusi Lapsenhuoltolaki. Lapselle läheisiä ihmissuhteita tulee vaalia ja lapsen osallisuutta vahvistaa. Suhde läheisiin isovanhempiin tulisi saada jatkua ihmissuhteiden muutoksissa, lapsella on oikeus säilyttää yhteys häntä rakastaviin ihmisiin. Myös oheishuoltajia voidaan nimetä. Näilläkin muutoksilla Suomi on matkalla kohti lapsi- ja perheystävällistä maata.\nYstävällinen asenne ja puheen sävy on tärkeää. “Kulta, miten sun päiväsi meni?”, on lause, joka sulattaa ja valaisee lähes jokaisen sydämen. Niin voi kysyä sekä puolisolta että lapselta. Ehkä perheen teinikin tähän jotain vastaa, kannattaa kokeilla - sitkeästi. Myötämielinen puhe, katse ja kuuntelu ovat väkeviä ja arkea valaisevia voimia. Antiikin viisaus kehotti puhumaan sellaista, mikä on yhtä aikaa hyvää, totta ja hyödyllistä. Kunpa edes pari kriteeriä saisi aina täyttymään!\nViime Epari vakuutti siitä, että nuoria kannattaa kuunnella enemmän. He ovat ajattelevia, tuntevat aikansa ja katsovat kauas eteenpäin. TET-harjoittelija Petra Varjuksen mielipide ansaitsee tulla luetuksi toiseenkin kertaan. Toinen uutinen koski Eparin tekemää kyselyä 500 nuorelle. Suhde uskontoon on pääosin myönteinen ja myös uskonnottomuutta kunnioittava. Kristinuskosta on saatavissa “turvaa ja tukea” sekä voimaa ja valoa.\nJoulunaika tarjoaa meille paitsi paineita ja hikipisaroita, myös paljon mahdollisuuksia vahvistaa sisäistä valoamme.


Miesten housut – läpyskän ompeleminen takakappaleeseen. – Vikatikki\nLuulin, että tapapuoliläpyskän ompeleminen miesten housuihin on ihan simppeli homma. Ko. läpyskä näkyy hyvin noissa Etsystä löytyvistä housuista, katso takaapäin otettu kuva. No, olin aika väärässä. Se vaati aikamoista muljuttelua, neulaamista, ompelua ja kiroilua – purkamistakin. Sen ompelu yhtä hankala kuin hihan istuttaminen miehustaan. Tästä vaiheesta ei tullut video-ohjeita. Kuvallinen step-by-step-ohjeistus kylläkin.\nPiirsin kaavoihin tämmöisen läpyskän takapuolen kohdalle. Halusin selkeästi pyöreämmän muodon kuin Etsyn housuissa on. Leikkasin kaavan hahmotelman mukaan kahteen kappaleeseen. Kun leikkasin kaavoja kankaasta, niin jätin molempiin kappaleisiin 1,5 sentin saumavaran.\n1. Huolittele takakappeleen isomman osan kovera sauma.\n2. Aseta pienempi kappale kohdalleen ja tee muutama merkkiviiva.\n3. Aseta kappaleet oikeat puolet vastakkain ja neulaa kaarevat reunat kohdikkain. Aloita keskeltä ja käytä äsken tekemiä merkkiviivoja apunasi. Muljuttele kankaita sormien välissä ja laita neulat tarpeeksi tiheään. Tässä koneeseen matkalla olevat neulatut kappaleet on kuvattu takaapäin.\n4. Leikkaa pienemmän kappaleen saumavarasta hieman pois. Leikkaa siihen myös pieniä kolmion muotoisia koloja, joiden kärki ei ihan yletä saumaan saakka.\n5. Silitä sauma litteäksi isommasta kappaleesta pienempään päin siten, että huoliteltu sauma peittää äsken leikkaamasi kapeamman sauman.\n6. Päälitikkaa sauma tikkauslangalla. Käytä pitkää tikkiä ja reunatikkausjalkaa. Kuvassa valmiit kappaleet, toinen edestä ja toinen takaa.\nNäistä ei tullut täysin symmetriset, mutta tämäntyyppiset miesten housut antavat anteeksi pieniä virheitäkin. Onneksi. Kyllä näistä siis vielä housut tulee!\nhousut // kaavat // miesten vaatteet // ompelutekniikka


sulantoblog: Kuka oikeasti kaipaa filmiä?\nKolleega Joren kameravertailua on ensimmäisen osa perusteella epäilty provokaatioksi digitaalisuutta vastaan. Tasapainon vuoksi esitän tässä, että filmille kuvaaminen oli oikeastaan tosi hankalaa. Kuka ihan tosissaan haluaa enään tällä tällä vuosituhannella kuvata filmille ja mitä hyötyä siitä olisi?\nDigitaalikameralla kuvatun kuvan voi heti nähdä, kun taas filmille kuvatun näkemiseksi piti pahimmillaan odottaa jopa monta päivää. Polaroidin näki melkein heti, mutta siihen liittyi muita rajoituksia. Mustavalkoisen saattoi kehitellä nopeastikin, mutta yksittäisten kuvien katselu ei onnistunut heti kuvaamisen jälkeen.\nDigikuvan voi heti näyttää vaikka kaverille toisella puolella maapalloa, kun paperikuvien lähettely postissa saattaa kestää vaikka viikon, tai kauemminkin.\nDigitaalikameralla voi kuvata missä valaistuksessa tahansa, eikä värilämpötila ole ongelma niin kuin filmillä. Filmille värikorjailuun piti olla värilämpömittari ja kassillinen suodattimia.\nDigitaalikameran herkkyyttä voi vaihtaa vaikka jokaisen kuvan jälkeen. Filmin vaihtaminen on hankalaa kesken rullan, vaikkakin mahdollista.\nDigitaalikameran kuvista ei tule paperivedoksia tai negaliuskoja, jotka täyttävät hyllyt ja kaapit.\nDigitaalikuviin voi liittää mukaan vaikka tiedon kuvauspaikasta koordinaatteina. Digikuvasta käy ilmi kuvausajankohta ja kuvauskalusto. Filmille noita tietoja ei voi saada kätevästi.\nKuvaamisen opettelu on halvempaa ja helpompaa digikameralla kuin filmikameralla, koska kuvaaminen ei kamera poislukien maksa mitään ja kuvaustuloksen voi nähdä heti.\nDigitaalikamera voi olla paljon pienempi kuin filmikamera ja siksi kameraa voi halutessaan pitää aina mukana vaikka paidan taskussa. Joitakin erikoiskameroita lukuunottamatta filmikamerat olivat melko isoja, koska sisään piti mahtua kinofilmirulla.\nDigitaalinen pimiö voi olla missä vaan. Perinteinen pimiö vaatii käytännössä yhden huoneen, joka pitää saada pimennettyä. Lehtikuvaajilla oli pienikokoisia matkapimiöitä, mutta ei niitäkään voinut käyttää esim. lentokoneessa tai liikkuvassa autossa.\nFilmirullat vievät kameralaukussa paljon tilaa verrattuna muutamaan muistikorttiin.\nFilmirulla piti vaihtaa aina viimeistään 36 kuvan jälkeen, mutta digitaalikameralla voi kuvata vaikka 3600 kuvaa yhdelle muistikortille.\nTässä on mukana muutama digikameralla kuvattu kuva. Kamera oli Panasonic GF-1 + 7 - 14 mm f/4 zoom.\nJore Puusa esittää omat näkemyksensä.\nM: Kuka ihan tosissaan haluaa enään tällä tällä vuosituhannella kuvata filmille ja mitä hyötyä siitä olisi?\nJ: Filmikuvaamisen takaisintulosta olisi se hyöty, että ammattilaisen työtä taas arvostettaisiin, kun amatöörien kuvat menisivät läskiksi, sen verran vaikeaa filkkakuvaaminen on. Lisää rahaa siis mulle ja sulle, muista viis!\nM: Digitaalikameralla kuvatun kuvan voi heti nähdä, kun taas filmille kuvatun näkemiseksi piti pahimmillaan odottaa jopa monta päivää. Polaroidin näki melkein heti, mutta siihen liittyi muita rajoituksia. Mustavalkoisen saattoi kehitellä nopeastikin, mutta yksittäisten kuvien katselu ei onnistunut heti kuvaamisen jälkeen.\nJ: Onneksi ammattilaisen ei tarvitse nähdä kuvaa heti, koska pro hakee kuvan, eikä sahaa eestaas ja tsekkaa takanäytöltä, että onko se setä siellä kuvassa vai ei. Sitäpaitsi trendinä alkaa olla jenkeissä että näytöt pidetään kiinni ja kehitellään RAW kuvat himassa vasta. Filmimode tulee takaisin.\nM: Digikuvan voi heti näyttää vaikka kaverille toisella puolella maapalloa, kun paperikuvien lähettely postissa saattaa kestää vaikka viikon, tai kauemminkin.\nJ: Joo mutta sensuuri iskee verkossa lähetettyyn kuvaan jos kaverisi on Kiinassa vaikka tai Iranissa.\nM: Digitaalikameralla voi kuvata missä valaistuksessa tahansa, eikä värilämpötila ole ongelma niin kuin filmillä. Filmille värikorjailuun piti olla värilämpömittari ja kassillinen suodattimia.\nJ: Onneksi pro sai kunnon kamaa aikaan kun osasi mittailla,--- amatööriltä meni värit aina poskelleen ja taas meillä lompakko paisui.\nM: Digitaalikameran herkkyyttä voi vaihtaa vaikka jokaisen kuvan jälkeen. Filmin vaihtaminen on hankalaa kesken rullan, vaikkakin mahdollista.\nJ: Värinegan D on siinä 7 aukkoa eli 2,1 --joten ei siinä herkkyyksillä paljon väliä ollut.\nM: Digitaalikameran kuvista ei tule paperivedoksia tai negaliuskoja, jotka täyttävät hyllyt ja kaapit.\nJ: Ei tule, digikuvat häviävät kovalevyiltä ja tikuilta ennenkuin ehtivät edes kaappiin saakka.\nM: Digitaalikuviin voi liittää mukaan vaikka tiedon kuvauspaikasta koordinaatteina. Digikuvasta käy ilmi kuvausajankohta ja kuvauskalusto. Filmille noita tietoja ei voi saada kätevästi.\nJ: Ei filmille, mutta kuviin on kiva kirjoittaa ja ne säilyvät toisin kuin digikuvat, jotka häviää kovalevyilta että huis, tutkijatkin on kauhuissaan, kun ei ajastamme jää historiakirjoihin kamaa. Ainoa jäljelle jäänyt on kasa hajonneita kovalevyjä ja lukukelvottomia CD levyjä.\nM: Kuvaamisen opettelu on halvempaa ja helpompaa digikameralla kuin filmikameralla, koska kuvaaminen ei kamera poislukien maksa mitään ja kuvaustuloksen voi nähdä heti.\nJ: halvempaa se on mutta ei 10%:kaan niin tehokasta kuin filmillä, jossa on pakko osata ensin teoriaa ja sitten materiaalin kalleuden takia tuo oppi myös omaksuakin toisin kuin nyt, kun kamera ottaa kuvat -ei kuvaaja.\nM: Digitaalikamera voi olla paljon pienempi kuin filmikamera ja siksi kameraa voi halutessaan pitää aina mukana vaikka paidan taskussa. Joitakin erikoiskameroita lukuunottamatta filmikamerat olivat melko isoja, koska sisään piti mahtua kinofilmirulla.\nJ: Minox C, Olympus XA, Rollei 35…pienempiähän ne on kuin dpokkarit.\nM: Digitaalinen pimiö voi olla missä vaan. Perinteinen pimiö vaatii käytännössä yhden huoneen, joka pitää saada pimennettyä. Lehtikuvaajilla oli pienikokoisia matkapimiöitä, mutta ei niitäkään voinut käyttää esim. lentokoneessa tai liikkuvassa autossa.\nJ: Onneksi ei voinut tehdä kuvaa kaikkialla, jäi aikaa muuhunkin- kuten sampanjan juontiin ja naisten vikittelyyn, nythän jengi elää läppärin kautta ja väki vähenee ….\nM: Filmirullat vievät kameralaukussa paljon tilaa verrattuna muutamaan muistikorttiin.\nJ: Mutta muistikortit häviävät ja korruptoituvat helposti, eikä pro tarvinnut kuin rullan keikalle. Mäkin hoidin Olympialaiset kahdella rullalla 72 kuvaista XP:tä ja jäi pari ruutua lomallekin.\nM: Filmirulla piti vaihtaa aina viimeistään 36 kuvan jälkeen, mutta digitaalikameralla voi kuvata vaikka 3600 kuvaa yhdelle muistikortille.\nJ: Oli siis myös 72 kuvaista, josta tuli puolikoossa 144 ja kameroihin sai rullaperät, joilla otti satoja kuvia että heilahti. 3600 kuvaa taas uuvuttaa jokaisen, joka tulee katsomaan naapurin Rhodoksenmatkan kuvia--- ennen piisas yks kammallinen dioja ennen nukahtamista.\nNäitten laajakulmakuvien nurkat kun ovat aika himmeät, niin onko ehkä niin, ettei ehkä sinulla ole kameran käyttöjärjestelmää päivitetty? Vai kuuluuko tuo "asiaan"? Minua valoisuusero kyllä häiritsisi.Hyvä blogi sinulla.HannuHoo\n31. tammikuuta 2010 19.16\nKiitos kehuista.Parissa kuvassa tummensin nurkkia. Ei tämä objektiivi pahemmin vinjetoi. Virheet lienee korjattu softalla.\n31. tammikuuta 2010 19.22\nIhan valideja kommentteja, ainakin ammattilaisen näkökulmasta. Totta, ei työkseen kuvaaja oikein voi halutakaan filmiaikoja takaisin. Mutta harrastaja sitten...Itse tien filmi-digi-filmi (digi) kulkeneena voin tarjota ainakin lonkalta sen vaihtoehdon, että filmi ikäänkuin kuitenkin haastaa enemmän. Aina on se pieni kutina tuolla peräloosterissa että "mitähän tästä nyt tulee". Joo, sukilleenhan se monesti menee, mutta auta armias sitten kun se resepti osuu kohdilleen, ja jo kuvaa ottaessa tietää että nyt osu ja uppos. Ja sitten pimiössä tai kehittämön kuorta kädet täristen avaa ja raketit paukkuu vaan ohimoissa kun tuntee onnistuneensa. Siinä on vähän erilailla sitä tekemisen fiilistä kuin "räpsräpsräps - miltäs tää näytti - no otetaan tosta vähän oikeammalta - eeeiii kun vasemmalta - nojoo, teen photarissa loput"-digien kanssa. Sitäpaitsi eräät todistetusti ottaa noin 4.5 kertaa parempia kuvia filmille kuin digille, kts. http://fotomik.blogspot.com/2010/01/kamera-vaikuttaa-kuvanlaatuun.htmlEi hyvin montaa päivää ole tuostakaan.\nEspressonhetken jälkeen -kuvasta, toinen ylhäältä siis, tulee haikea olo. Siinä on vietetty pieni nautintohetki, yksin, nurkkapöydässä. Onhan hetki voinut olla miellyttäväkin, mutta tunnelma, varsinkin mustavalkoisena, on hieman alakuloinen.Juttusi, Matti, on täyttä asiaa. Filmikameralla en valokuvaamista oppinut ollenkaan. Aika kuvan ottamisen ja paperikuvan saamisen välillä oli niin suuri. Opiskelijan varat rajoittivat filmirullien ostamista sekä kuvien kehittämistä. Toki mustavalokuvia olisi voinut kehittää ystävän välineillä, mutta kun maailmani on värilinen. Digikamera muutti sitten kaiken.\n31. tammikuuta 2010 19.30\nHeheh odottakaas poijaat, kun saan halinacanon eli filmidigi vertailun valmiiksi, Tenavaipat housuun valmiiksi 8-DSyön hatullisen Ikean lihapullia, jos erot ovat suuret ja peräti uskallan veikata, että yllätymme kaikki ( ehkä)Pysy kanavalla.........\n31. tammikuuta 2010 20.27\nLehtikuvaajalle tai näppäilijölle filmi ei tosiaan vaikuta kovin houkuttelevalta vaihtoehdolta.Harrastelijapiireissä filmi saattaa olla jopa nousussa ja kinoa isompaa digiformaattiahan ei ole harrastajan ulottuvilla ollutkaan. Itsekin ostin juuri edullisen filmirungon varalle ja kovempiin olosuhteisiin...36 kuvaa tuntuu jopa liian paljolta, kun ei viitsi räiskiä samaan tapaan kuin digillä ja tuloksia pitäisi päästä katsomaan.\n1. helmikuuta 2010 14.19\nMinä kaipaan filmiä. Koska kuvaaminen on minulle harrastus ja teen sitä omaksi ilokseni ilman minkäänlaisia tuotannollisia vaatimuksia.Kyllä, digikameralla pääsee helpommin alkuun, mutta siihen se sitten jääkin. MV-filmi kehittyy melkein itsestään kylppärissä ja kun kaikki osuu kohdilleen, siitä saa onnistumisen tunteen, toisin kuin tusinadigiräpsyistä.\n2. helmikuuta 2010 9.14\n20 v vanhasta ruudusta saan vielä kopion tehdyksi, 20 v vanhalta CD:ltä poimitusta tiedostosta en menisi takuuseen. Ja tämä järjetön kuvamäärä!!!\n2. helmikuuta 2010 19.16\nHeitin itse filmiajalle hyvästit 2000-luvun alussa enkä ole kaipaillut sitä takaisin, vaikka aika kultaisi kuinka muistot. Olen kuvaillut lähinnä omaksi ilokseni vuodesta 1967. Kehitin itse mv-filmit ja vedostin parhaista katsomistani sitten kuvat. Hauskaa ja jännittävää se oli, mutta ei niin terveellistä. Esim. kiinnite "tukevoitti" pimiön ilman jossain vaihdeessa niin paksuksi, että oli välillä pakko tulla sieltä pois hengittämään raitista ilmaa, että jaksoi taas. Kaupallisissa laboratorioissa 70-luvulla tehdyissä värikuvissani muut värit ovat jo lähes kadonneet lukuunottamatta hailakkaa punaista ja oranssia.Kaupanpäälliseksi labbisten automaattikoneet vielä naarmuttivat ikävästi monet negaliuskani (onneksi digiajan Photoshopilla saa suurimmat mokat korjattua).Kodachrome II oli hyvä diafilmi, mutta yleisfilmiksi pimeässä Suomessa onnettoman hidas (25 ASA) Kuinkahan monet ammattilaiset nykyisillä digijärkkäreillä jäisivät kuvaamatta, jos digikameran suurin herkkyys olisi tuon Kodachromen 25 ASA:aa.Nousivathan ne herkkyydet aikanaan, mutta ne diat olivat ikävän rakeisia. Sen huomasi kun heijasti ne valkokankaalle vaikka huippuluokan Leitz Pradovitilla joka oli varustettu Colorplan 2,90 mm MC-objektiivilla.Tekniikka ei tietenkään korvaa koskaan sisältöä, mutta se on mahdollistanut esim. luontovalokuvauksen ammattilaisten ottaa kuvia, mitkä eivät olisi olleet mahdollisia filmiaikana. Eihän kuvia ole pakko pitää pelkästään sähköinä tiedostoina kovalevyllä (ja huonot otokset voi poistaa hiiren napsautukella). Voimme teetättää kaupallisissa laboratorioissa tiedostoistamme paperikuvia tai kuvakirjoja, jotka ovat paljon ohuempia kuin filmiajan kuva-albumit. Näin säästyy hurjasti hyllytilaa kotona.Jos sitten jostain ihmeellisestä syystä tekisi mieli muistella mennyttä ja kuvailla filmillä, niin kyllä se onnistuu. Kirjahyllylläni on edelleen kolme täydessä iskussa olevaa mekaanista Nikonin filmirunkoa. :-))\n4. helmikuuta 2010 14.04\nBlogiasi oli hauska lukea, hymyssä suin... Suurin sen puute on, että filmikuvaus on yhtä kuin värifilmikuvaus. MV kuvaus on "sitä oikeata valokuvausta", muu on sitten luonnon jäljittelyä luonnottomiolla menetelmillä. Voin sanoa (myös yli 40 vuoden kokemuksella) todella arvokkaiden valokuvien olevan melkein poikkeuksetta MV kuvia. Mitkään digiräpsyt eivät ole vielä saaneet minkäänlaisia arvoja esim valokuvien huutokaupoissa Sothebyssä,vain yhden esimerkin mainitakseni. Jos objektiivisesti katsotaan mitä Digikuva vaatii kalustoa, on se aikamoinen. Itse kamera on tosin pieni, mutta sitten laturi, kortinlukija. Tietokone, nettiyhteys, printteri jne , jne. Kumpikin on parempi. kuitenkin jos tosissani työstän valokuvaa, on se 4X5 negakokoon ja printattuna kemian kautta hopeakuvaksi barytapaperille.\n6. helmikuuta 2010 6.58\nOn se huvittavaa katsoa kuinka tuollaiset Jore Puusan tyyliset muinaisjäänne filmiänkyrät jaksaa aina vaan haikailla sen filmin perään. Taitaa ottaa päähän kun nykyään kaiken maailman "harrastelijat" pystyy ottamaan kunnon kuvia ja myymään niitä lehtiin.... Noh mutta Puusan asenteellisuus on ollut tiedossa jo muutenkin....\n16. helmikuuta 2010 16.20\nOlen kuvannut useamman vuoden puolitosissani digijärkkäreillä. Nyt on tullut aika siirtyä filmiin.Räpsiminen alkaa kyllästyttää ja tunnelman luominen Photoshopilla on muuttunut pakkopullaksi.Valokuvaus on minulle todella rakas ja intohimoinen harrastus. Haluan ymmärtää sitä syvällisemmin. En halua enää haarukoida valotusta sadalla eri asetuksilla ja valita onnistunutta kuvaa kotona tietokoneella. Haluan ymmärtää valokuvausta, en räpsiä.Onko kukaan muuten verrannut digikennojen dynamiikkaa huippumustavalkofilmeihin? Taitaa kennojen paikka olla kaatopaikalla.Vanhan huippufilmijärkkärin saa kymmenesosalla huippudigijärkkärin hinnasta!\n31. elokuuta 2011 14.15


Intiaani Morning Star & Ada kirjatarjous!\nVoit tilata myös tekstarilla puh. 040-5071231\nSivusto auki! Tervetuloa matkaan!\nEQlogos on taas voimissaan kun kevät koittaa ja töitä alkaa ilmestyä taantuneen ajanjakson jälkeen mukavasti.\nOle tervetullut tutustumaan toimintaamme!\nSivusto palvelee 24/7 eli voit lähettää viestejä kellon ympäri, ei siis öiseen aikaan kuitenkaan puhelimitse :D\nJos kaipaat lisäinfoa tai haluat tarjouksen, ota yhteyttä halmisesa -(ät)- gmail.com niin suihkitaan jotain mielikuvituksellista!\nPostereita, valokuvia, sarjakuvia ja abstraktia taidetta Nokan taidetorpalla avautuu mielenkiintoinen kahden raumalaislähtöisen...


Mainitsethan aina lääkärille mahdollisista raskaussuunnitelmista, jotta lääkitys voidaan jo raskauden suunnitteluvaiheessa miettiä mahdollisimman turvalliseksi sikiön kannalta.\nSuun kautta otettavien aknelääkkeiden (isotretinoiinin) käyttö on ehdottomasti kielletty raskauden aikana. Sama neuvo koskee myös paikallisia synteettisiä A-vitamiinijohdoksia. Lopetathan käytön jo hyvissä ajoin ennen raskauden alkamista.\nPaikallisesti käytettävät aknelääkkeet\nAdapaleeni ja tretinoiini\nPaikallisella aknen hoidolla tarkoitetaan valmisteita, joita käytetään ulkoisesti eli annostellaan suoraan iholle. Adapaleeni ja tretinoiini paikallishoitovalmisteena kuuluvat isotretinoiinin lailla retinoideihin, jotka suun kautta otettuna voivat aiheuttaa epämuodostumia. Vaikka adapaleenin ja tretinoiinin imeytyminen ihon kautta on vähäistä, voivat ne kuitenkin imeytyä merkittävästi laajoja ihoalueita käsiteltäessä. Myös paikallisessa käytössä olevien retinoidien käyttö on kielletty raskauden aikana. Lopetathan käytön jo raskauden suunnitteluvaiheessa.\nBentsoyyliperoksidi, atselaiinihappo ja klindamysiini\nVoit käyttää raskauden aikana aknen hoitoon paikallishoitovalmisteita, jotka sisältävät bentsoyyliperoksidia, atselaiinihappoa tai klindamysiiniä. Muistathan kuitenkin käsitellä paikallishoidossa vain hoitoa tarvitsevan ihoalueen.\nIsotretinoiini on vaikean aknen hoitoon käytettävä lääke, jonka käyttö alkuraskaudessa lisää huomattavasti sikiön riskiä vaikeille sydämen ja keskushermoston epämuodostumille.\nJos sinulle on määrätty isotretinoiini-lääkettä, muistathan nämä:\nJos lääkettä on käytetty raskauden jo alettua, sikiöllä voi olla jopa 25 - 40 prosentin riski saada vaikea epämuodostuma (jos 100 äitiä käyttää isotretinoiinia alkuraskaudessa, 25-40 lapsella on vaikea epämuodostuma).\nKäytäthän luotettavaa ehkäisyä ja varoaikaa ennen raskautta.\nIsotretinoiini säilyy pitkään elimistössä, joten käytäthän lääkkeen käytön aikana ja kuukausi sen lopettamisen jälkeen vähintään yhtä luotettavaa ehkäisymenetelmää, kuten e-pillereitä tai kierukkaa. Tämän lisäksi suositellaan ehkäisyn varmistamista kondomin käytöllä.\nTeethän raskaustestin ennen hoidon aloitusta ja toistuvasti hoidon aikana sekä hoidon lopettamisen jälkeen, jotta raskauden mahdollisuus voidaan sulkea pois.\nEthän koskaan aloita sinulle aikaisemmin määrättyä lääkettä myöhemmin omin päin. Noudatathan lääkäriltä saatuja ohjeita aina huolellisesti.\nMuut synteettiset A-vitamiinijohdokset\nKaikki synteettiset A-vitamiinijohdokset ovat teratogeeneja. Teratogeenilla tarkoitetaan ulkoista tekijää (esim. vihurirokkovirus, jotkut kemialliset yhdisteet, jotkut lääkeaineet), joka voi aiheuttaa sikiövaurion. Sikiövaurio voi ilmetä esimerkiksi epämuodostumana, sikiökuolemana tai jonkin elimen toiminnan häiriintymisenä.\nVaroajat vaihtelevat lääkkeittäin. Esimerkiksi psoriaasiksen hoidossa käytetyn asitretiinin kohdalla varoaika on 3 vuotta.\nLopetathan myös paikallisesti käytettävien (iholle annosteltavat aknen hoitoon tarkoitetut valmisteet) synteettisten A-vitamiinijohdosten käytön jo raskauden suunnitteluvaiheessa.\nSuurin osa antibiooteista on käyttökelpoisia raskauden ja imetyksen aikana. Vaikka valtaosa antibiooteista erittyy vain pienissä määrin maitoon, äidin antibioottikuuri voi joskus aiheuttaa imeväiselle suolisto-oireita.\nFluorokinolonien käyttöä ei suositella (esim. siprofloksasiini, norfloksasiini). Niiden käyttö voi kuitenkin tulla kyseeseen silloin kun muut, tutummat antibiootit eivät toimi. Fluorokinolonit eivät ole aiheuttaneet sikiöhaittoja ihmisellä. Lyhytaikainen lääkekuuri ei ole este imetykselle.\nVoit käyttää kloramfenikolia sisältäviä silmätippoja silmätulehduksen hoidossa missä raskauden vaiheessa tahansa. Kun noudatat oikeaa annostelutekniikkaa, (painallus silmän sisänurkasta, kyynelkanavan kohdalta 1-2 minuutin ajan tipan annostelun jälkeen, kuivaa iho silmän ympäriltä jos lääkettä on joutunut iholle) lääkkeiden kulkeutuminen verenkiertoon jää vähäiseksi. Noudattamalla oikeaa annosteluohjetta voit myös imettää turvallisesti.\nMakrolidiryhmän antibiootteja (esim. atsitromysiini ja roksitromysiini) voit käyttää raskauden aikana. Vältäthän kuitenkin tämän ryhmän antibiootteja, jos imeväinen on imetyksen aikana alle kahden viikon ikäinen. Vastasyntyneen imeväisen altistuminen rintamaidon kautta erityisesti atsitromysiinille saattaa lisätä lapsen riskiä sairastua vatsalaukun ulostuloaukon ahtaumaan (pylorusstenoosi).\nMetronidatsoli on käyttökelpoinen antibiootti raskauden aikana. Paikallishoito on ensisijainen vaihtoehto, mutta lääkekuuri on myös suun kautta mahdollinen, jos lääkäri katsoo sen tarpeelliseksi. Sama suositus koskee imetystä. Suun kautta tai suonensisäisesti annosteltu metronidatsoli erittyy rintamaitoon, mutta tätä lääkettä käytetään turvallisesti myös vastasyntyneiden lasten hoidossa.\nToisin kuin pakkausselosteessa mainitaan, äidin metronidatsoli -lääkekuuri ei ole syy tauottaa imetystä. Kerta-annoksen (2g) jälkeen voit pitää 12-24 tunnin tauon imetyksessä lääkealtistuksen minimoimiseksi, vaikka haittoja imeväiseen ei ole raportoitu.\nNitrofurantoiini ja pivmesillinaami\nPenisilliinit (esim. amoksisilliini ja amoksisilliini-klavulaanihappoyhdistelmä sekä fenoksimetyylipenisilliini ja kefalosporiinit kuten mm. kefaleksiini) ovat ensisijaisia antibiootteja, joita voit käyttää missä raskauden vaiheessa tahansa sekä imetyksen aikana. Voit vaihtoehtoisesti käyttää myös muita antibiootteja, jos penisilliinit eivät sovi sinulle allergian tai bakteerin resistenssin takia.\nEthän käytä tetrasykliiniryhmän antibiootteja (esim. doksisykliini, tetrasykliini ja lymesykliini) raskauden aikana. Tetrasykliinien sikiöhaitat tulevat kuitenkin esiin vasta, kun käyttöä on raskausviikosta 15 eteenpäin, jolloin lääke voi aiheuttaa kiillevaurioita maitohampaisiin. Jos olet käyttänyt tetrasykliineja varhaisessa raskauden vaiheessa tietämättä raskaudestasi, sinun ei tarvitse ryhtyä toimenpiteisiin, sillä mitään haittoja ei tällaisesta altistumisesta ole odottavissa. Koska tetrasykliinit kertyvät voimakkaasti luustoon, rajoitathan imetyksen aikaisen käytön tilanteisiin, joissa turvallisempia vaihtoehtoja ei ole. Rajoitathan imetyksen aikaisen käytön korkeintaan kahteen viikkoon.\nTrimetopriimi ja trimetopriimi-sulfa -valmisteet\nVältäthän trimetopriimia ja trimetopriimi-sulfa -valmisteiden käyttöä raskauden suunnitteluvaiheessa ja raskauden ensimmäisen kolmanneksen aikana, koska lääkkeiden käyttö voi vaikuttaa epäedullisesti elimistösi folaatti -tasapainoon. Toisen ja kolmannen raskauskolmanneksen aikana trimetopriimia (ja sulfaa) voit käyttää turvallisesti. Imetyksenaikaiselle käytölle ei ole estettä.\nMuistathan aina mainita lääkärillesi mahdollisista raskaussuunnitelmista, jos käytät epilepsialääkettä. Osa epilepsialääkkeistä on haitallisia sikiön kehitykselle ja lääkitys tulisi siitä syystä suunnitella jo raskauden suunnitteluvaiheessa mahdollisimman turvalliseksi.\nEpilepsian hyvä hoito on kuitenkin tärkeää myös raskauden aikana, sillä kohtaukset voivat altistaa sikiön traumalle ja hapenpuutteelle. Ethän lopeta lääkitystä tai vaihda annostusta omin päin.\nMonet epilepsialääkkeet voivat vaikuttaa hormonaalisen ehkäisyn tehoon. Muistathan tarkistaa lääkäriltä, soveltuuko käyttämäsi hormonaalinen ehkäisy yhteen epilepsialääkkeesi kanssa.\nImetys epilepsialääkityksen aikana on yleensä mahdollista ja suositeltavaakin. Jotkut epilepsialääkkeet voivat kuitenkin erittyä maitoon siinä määrin, että imeväinen voi saada lääkeoireita. Erityisesti alle 3 kk ikäisten imeväisten kyky käsitellä maidon kautta saatua lääkettä voi olla rajallinen. Siksi lapsen neuvolaseuranta mahdollisten lääkeoireiden varalta on tärkeä, ja imetyksen turvallisuus täytyy aina arvioida hoitavan lääkärin kanssa tapauskohtaisesti.\nEpilepsialääkkeitä käyttäville suositellaan foolihappolisää\nEpilepsialääkkeitä käyttäville suositellaan foolihappolisää alkaen jo pari kuukautta ennen ehkäisyn pois jättämistä, tapauskohtaisesti 0.4mg - 5.0 mg/ vrk. Oma hoitava lääkärisi ottaa kantaa annokseen, kun kerrot raskaussuunnitelmistasi. Raskausviikosta 12 eteenpäin ei kuitenkaan ole syytä ylittää 0,4 mg vuorokausiannosta.\nFoolihappolisän tiedetään pienentävän erityisesti hermostoputken sulkeutumishäiriön vaaraa. Kuitenkaan ei ole varmuudella osoitettu, että se suojaisi erityisesti epilepsialääkkeiden aiheuttamilta epämuodostumilta.\nRaskaus: Eslikarbatsepiinin käytöstä raskauden aikana on hyvin vähän kokemusta, eikä riskiä sikiölle voi siksi luotettavasti arvioida. Lääkepitoisuuden seuranta voi olla aiheellista.\nImetys: Eslikarbatsepiinin käyttö ei ole este imetykselle. Koska kyseessä on kuitenkin uusi lääke, jonka käytöstä imetyksen aikana on rajoitetusti tietoa ja kokemusta, lapsen neuvolaseuranta on tärkeä.\nRaskaus: Fenytoiinin käyttö on nykyään vähäistä sen käyttöön liittyvien haittavaikutusten vuoksi, sillä fenytoiinilla on paljon yhteisvaikutuksia muiden lääkkeiden kanssa. Fenytoiinin käyttö alkuraskaudessa lisää epämuodostumariskiä jonkin verran: 3-6 lapsella sadasta (3-6 %) syntyvästä lapsesta on todettu epämuodostuma.\nImetys: Fenytoiinin käyttö ei ole este imetykselle. Lapsen neuvolaseuranta on riittävä.\nRaskaus: Tutkimustietoa raskauden aikaisesta käytöstä on rajoitetusti, mutta tieto ei viittaa siihen, että lääke lisäisi epämuodostumariskiä. Gabapentiinin käyttö tulisi kuitenkin ensisijaisesti rajata epilepsian hoitoon.\nKroonisen kivun hoidossa raskauden aikana suositellaan yleensä muun ryhmän lääkkeitä (esim. kauan käytössä olleet masennuslääkkeet). Hankalissa tilanteissa myös gabapentiinin käyttö on mahdollista kivun hoidossa raskauden aikana. Gabapentiinin käyttö lähellä synnytysajankohtaa voi aiheuttaa vastasyntyneelle lapselle vierotusoireita. Lapsen vointia voidaan tämän takia joskus joutua seuraamaan sairaalassa muutamia päiviä.\nImetys: Gabapentiinin käyttö ei ole este imetykselle. Lapsella esiintyvien mahdollisten lääkeoireiden (uneliaisuus) seuranta neuvolassa on kuitenkin tärkeää. Erityisesti seuranta on paikallaan alle 3 kk ikäisten imeväisten kohdalla.\nRaskaus: Karbamatsepiinin käyttö alkuraskaudessa lisää epämuodostumariskiä, mutta riski on pienempi kuin valproaatin käyttöön liittyvä riski. Lääkkeen käyttö raskauden aikana tulee rajoittaa epilepsian hoitoon ja tilanteisiin, joissa turvallisempia vaihtoehtoja ei ole käytettävissä.\nRiski on annoksesta riippuvainen, ja suuruudeltaan 5-9 % (5-9 lapsella sadasta todetaan epämuodostuma, jos äiti on käyttänyt karbamatsepiinia alkuraskaudessa). Karbamatsepiini lisää hermostoputken sulkeutumishäiriön vaaraa, mutta riski on kuitenkin huomattavasti pienempi (n. 4 lasta tuhannesta). Jos karbamatsepiinin käyttö on vahvasti perusteltua, lääkeannos tulisi mahdollisuuksien mukaan jakaa useampaan vuorokausiannokseen.\nImetys: Karbamatsepiinin käyttö ei ole este imetykselle. Lapsen neuvolaseuranta on riittävä.\nRaskaus: Lamotrigiinia käytetään epilepsian lisäksi myös mielialaa tasaamaan. Lääkkeen käyttö ei näytä lisäävän riskiä epämuodostumiin. Lääkepitoisuutta veressä joudutaan usein seuraamaan ja lääkäri voi joutua lisäämään lamotrigiinin annosta raskauden edetessä, koska raskauden aikana lamotrigiinin aineenvaihdunta kiihtyy. Vastaavasti synnytyksen jälkeen annostelu pienennetään lääkärin ohjeiden mukaan vähitellen raskautta edeltävälle tasolle.\nImetys: Lamotrigiinin käyttö ei ole este imetykselle. Yksittäistapauksissa on kuitenkin kuvattu imeväisellä suhteellisen korkeita lääkepitoisuuksia. Siksi lapsen seuranta neuvolasta käsin on välttämätön. Jos lapsella epäillään lääkityksestä aiheutuvaa haittaa (esim. väsymys, huono painonnousu, ihottuma), imetys keskeytetään ja lapsen lääkepitoisuus tarkistetaan.\nRaskaus: Levetirasetaamin raskauden aikaisesta käytöstä ei ole todettu kohonnutta riskiä epämuodostumille. Lääkepitoisuutta veressä joudutaan usein seuraamaan raskauden aikana ja lääkäri voi joutua lisäämään levetirasetaamin annosta raskauden edetessä.\nImetys: Levetirasetaamin käyttö ei ole este imetykselle. Lapsen neuvolaseuranta on kuitenkin tärkeä.\nRaskaus: Okskarbatsepiinin raskauden aikaisesta käytöstä kertynyt rajoitettu kokemus ei viittaa kohonneeseen epämuodostumariskiin.\nImetys: Okskarbatsepiinin käyttö ei ole este imetykselle. Lapsen neuvolaseuranta on kuitenkin tärkeä.\nRaskaus: Topiramaatin käyttö alkuraskaudessa lisää epämuodostumariskiä. Topiramaatin käyttö on yhdistetty erityisesti koholla olevaan huuli- ja suulakihalkion riskiin. Lääkkeen käyttö raskauden aikana tulee rajoittaa epilepsian hoitoon ja tilanteisiin, joissa turvallisempia vaihtoehtoja ei ole käytettävissä.\nImetys: Topiramaatin käyttö ei ole este imetykselle. Lapsen neuvolaseuranta on kuitenkin tärkeä.\nRaskaus: Valproaatti lisää selvästi epämuodostumariskiä ja kehitysviiveen riskiä. Ethän käytä raskauden aikana ilman erityisen painavaa aihetta. Käyttö voi tulla kyseeseen vain poikkeuksellisissa tilanteissa, joissa epilepsian hoitoon ei ole muita soveltuvia tai tehokkaita lääkevaihtoehtoja.\nValproaattia ei saa käyttää naisilla, joiden on mahdollista tulla raskaaksi, jos erityistä raskaudenehkäisyohjelmaa ei noudateta. Ethän kuitenkaan lopeta valproaatin käyttöä ilman hoitavan lääkärin kannanottoa. Epilepsiakohtaukset voivat olla vaaraksi sekä äidille että sikiölle, joten hoidathan epilepsian hyvin myös raskauden aikana.\nValproaatin käyttö raskauden aikana täytyy rajoittaa ainoastaan tilanteisiin, joissa vaihtoehtoinen lääkitys ei tehoa epilepsiaan. Jos valproaatin käyttö on välttämätöntä, annos tulisi jakaa useampaan vuorokausiannokseen.\nValproaatin käyttö alkuraskaudessa lisää epämuodostumariskiä, ja lääkkeellä on haitallisia vaikutuksia sikiöön koko raskauden ajan. Epämuodostumariski kasvaa annoksen kasvaessa, ja voi kohota jopa yli 20 % (20 lapsella sadasta todetaan epämuodostuma), jos vuorokausiannos ylittää 1500 mg. Valproaatti voi aiheuttaa monenlaisia epämuodostumia, joista tyypillisiä ovat hermostoputken sulkeutumishäiriö (absoluuttinen riski 1-2 %, eli 1-2 lapsella sadasta todetaan hermostoputken sulkeutumishäiriö, jos äiti on alkuraskaudessa käyttänyt valproaattia), sydänviat sekä huuli- ja suulakihalkio.\nMyös munuaisten ja virtsateiden rakennepoikkeavuudet ja raajojen poikkeavuudet ovat mahdollisia. Sikiöaikainen altistuminen valproaatille lisää lapsen kehitysviiveen riskiä. Esimerkiksi koulunkäynti voi tuottaa ongelmia ja vaatia erityistukea. Autismin riski on myös koholla.\nImetys: Valproaattia käyttävä äiti voi imettää. Lapsen neuvolaseuranta on riittävä.\nIholle tai silmään annosteltavat lääkkeet\nPaikallisessa annostelussa (esim. iho, silmätipat) lääkepitoisuus elimistössä jää yleensä pienemmäksi kuin jos ottaisit lääkkeen suun kautta.\nPaikallisen annostelun perusohjeet\nIholle annosteltavien valmisteiden imeytyminen voi raskauden aikana tapahtuvan ihon pintaverenkierron lisääntymisen johdosta kasvaa, ja silmätipoista voi väärällä annostelutekniikalla imeytyä merkittävä määrä lääkettä elimistöön.\nNoudatathan paikallisessa annostelussa raskauden ja imetyksen aikana seuraavia perusohjeita:\nIholle annosteltavien lääkevalmisteiden kohdalla lääkettä tulisi levittää vain hoitoa vaativalle ihoalueelle, lääkesidoksia tulisi välttää ja hoitoaika tulisi olla mahdollisimman lyhyt.\nSilmätippojen kohdalla voit vähentää huomattavasti altistumista painamalla kevyesti silmän sisänurkasta (kyynelkanavan kohdalta) 1-2 minuutin ajan tipan annostelun jälkeen. Näin lääke imeytyy silmään eikä nenänieluun, josta se voi edelleen imeytyä suoraan verenkiertoon. Iho kannattaa myös pyyhkiä silmän ympäriltä ja poskesta, jos lääkettä on päässyt valumaan silmästä.\nEnsisijainen kipu- ja kuumelääke raskauden aikana on parasetamoli.\nKipulääkkeiden käyttö raskauden aikana\nEnsisijainen kipu- ja kuumelääke raskauden aikana on parasetamoli. Käytäthän kuitenkin parasetamolia harkitusti – vain silloin, kun käytölle on selkeä tarve. Parasetamolin käyttöä raskauden aikana koskee sama rajoitus kuin muitakin lääkkeitä – lyhyin mahdollinen hoitoaika ja pienin mahdollinen annos.\nKeskustelethan lääkärisi kanssa parasetamolin pitkäaikaisesta ja säännöllisestä käytöstä raskauden aikana. Parasetamolin pitkäaikainen käyttö raskauden aikana on joissain tutkimuksissa yhdistetty lasten kohonneeseen aktiivisuuden ja tarkkaavaisuuden häiriön riskiin ja muihin käytöshäiriöihin.\nTulehduskipulääkkeiden käyttö tulisi raskauden alkupuoliskolla olla vain satunnaista tai lyhytaikaista. Jos parasetamoli ei auta kipuun alkuraskauden aikana, voit kokeilla tulehduskipulääkettä (ensisijaisesti ibuprofeenia) lyhytaikaisesti. Yli kahden viikon aikaisen tulehduskipulääkkeen käytön lähellä hedelmöitysajankohtaa ja sen jälkeen on epäilty lisäävän keskenmenoriskiä.\nVältäthän raskauden suunnitteluvaiheessa mahdollisuuksien mukaan tulehduskipulääkkeiden toistuvaa käyttöä, sillä ne voivat estää ovulaation eli munasolun irtoamisen.\nEthän käytä tulehduskipulääkkeitä toistuvasti 20. raskausviikon jälkeen\nVältäthän raskausviikolta 20 eteenpäin tulehduskipulääkkeiden käyttöä. Loppuraskauden lyhytkestoinenkin mutta toistuva käyttö voi vaikuttaa haitallisesti sikiön sydämen verenkiertoon ja haitata sikiön munuaisten toimintaa. Yksittäisiä tulehduskipulääkeannoksia voi kuitenkin käyttää satunnaisesti myös raskausviikon 28 jälkeen, jos parasetamolista ei ole apua. Keskustelethan tästä aina neuvolassa.\nAsetyylisalisyylihapon käyttöä ei suositella raskauden aikana kivun hoitoon. Lääkärin määräämä pieniannoshoito (50-100 mg/vrk) on sen sijaan turvallinen.\nKipugeelien käyttö raskauden aikana\nTulehduskipulääkkeitä sisältävien kipugeelien käyttö tulee rajata vain hoidettavalle alueelle ja pyrkiä lyhyimpään mahdolliseen hoitoaikaan. Vaikka lääkettä iholta imeytyy vähän, laajoille ihoalueille ja pidempiaikaisessa käytössä lääkeainetta voi imeytyä merkittäviäkin määriä verenkiertoon.\nVältäthän myös sidoksien käyttöä, sillä jos geeli pääsee hautumaan sidoksen alla, lääkeaineen imeytyminen verenkiertoon saattaa lisääntyä. Rajaathan paikallisesti käytettävien tulehduskipulääkkeiden käytön mahdollisimman lyhyeksi erityisesti 28. raskausviikon jälkeen.\nVältäthän myös tiikerivoiteen ja muiden iholle levitettävien ja suuria määriä eteerisiä öljyjä sisältävien luontaistuotteiden käyttöä.\nKipulääkkeiden käyttö imetyksen aikana\nVoit hoitaa kipua imetyksen aikana ilman, että siitä koituu imeväiselle haittaa. Parasetamolin käyttö on turvallista ja tulehduskipulääkkeistä turvallinen vaihtoehto on ibuprofeeni. Myös esim. naprokseenin, ketoprofeenin ja diklofenaakin lyhytaikainen käyttö on mahdollista.\nAsetyylisalisyylihappoa ei suositella imetyksen aikana kivun tai kuumeen hoitoon. Lääkärin määräämän pieniannoshoidon (50-100 mg /vrk) aikana voit kuitenkin imettää.\nKipugeelien käyttö imetyksen aikana\nKipugeeleistä imeytyy verenkiertoon pieniä määriä vaikuttavaa ainetta, joten lääkepitoisuudet äidinmaidossa ovat myös pieniä. Voit käyttää kipugeelejä imetyksen aikana ohjeen mukaisesti. Vältäthän tiikerivoiteen ja muiden iholle levitettävien ja suuria määriä eteerisiä öljyjä sisältävien luontaistuotteiden käyttöä.\nMuistathan kertoa lääkärille raskaussuunnitelmista, jos sinulla on käytössäsi mielialaa tasaava lääke, sillä osa lääkkeistä voi olla haitallisia sikiön kehitykselle (esim. valproaatin käyttö on vasta-aiheista).\nKarbamatsepiini on epilepsialääke, jota on käytetty myös kaksisuuntaisen mielialahäiriön hoidossa. Karbamatsepiinin käyttö alkuraskaudessa lisää jonkin verran sikiövaurioriskiä, riski epämuodostumasta on noin kaksinkertainen ”taustariskiin” (3-4 %) verrattuna.\nTaustariskillä tarkoitetaan sitä, että merkittäviä epämuodostumia esiintyy kaikista elävänä syntyneistä lapsista noin neljällä prosentilla, eli toisin sanoen kaikista elävänä syntyneistä lapsista neljällä lapsella sadasta on jokin epämuodostuma. Jos karbamatsepiinin käyttö alkuraskaudessa kaksinkertaistaa tämän taustariskin, se tarkoittaa, että sadan karbamatsepiinia alkuraskauden aikana käyttäneen äidin lapsista jopa kahdeksalla voi olla jokin epämuodostuma. Kaksisuuntaisen mielialahäiriön hoidossa tulisi siksi valita turvallisempi lääke mielialaa tasaamaan.\nLamotrigiini on epilepsialääke. Lamotrigiini ei lisää epämuodostumariskiä ainakaan pienillä annoksilla (alle 325mg päivässä) ja se on ensisijainen vaihtoehto mielialan tasaamiseen raskauden aikana. Suuremmilla annoksilla epämuodostumariski voi olla aavistuksen koholla, mutta kohonnut riski saattaa liittyä äidin sairastamaan epilepsiaan.\nLamotrigiini ja annosmuutokset yhdistelmäehkäisypillereiden käytön aikana ja raskauden aikana:\nYhdistelmäpillereiden käytön yhteydessä estrogeenivaikutuksesta johtuen (lamotrigiinin aineenvaihdunta maksassa kiihtyy) lamotrigiinin annosta voidaan joutua lisäämään. Vastaavasti on tärkeää tarkistaa lamotrigiinin annos, kun yhdistelmäpillereiden käyttö loppuu ja raskautta aletaan suunnitella.\nMyös raskauden aikana elimistössä tapahtuu fysiologisia muutoksia, joiden vuoksi lamotrigiinin annosta joudutaan usein lisäämään raskauden edetessä. Vastaavasti synnytyksen jälkeen annostelu pienennetään vähitellen raskautta edeltävälle tasolle. Keskustelethan annosmuutoksen tarpeellisuudesta aina lääkärisi kanssa.\nLitium on mielialan tasaaja, jota käytetään kaksisuuntaisen mielialahäiriön hoidossa. Keskustelethan lääkärin kanssa jo raskauden suunnitteluvaiheessa litiumin käytöstä raskauden aikana. Litiumhoidon mahdollinen purkaminen tehdään aina asteittain, eli ethän lopeta hoitoa äkillisesti ilman painavia lääketieteellisiä syitä.\nLitiumin käyttö alkuraskaudessa voi lisätä sydämen rakennevian vaaraa. Riski on kuitenkin pieni, arviolta noin kaksinkertainen verrattuna sydänvikojen ”taustariskiin”. Taustariskillä tarkoitetaan sitä, että synnynnäisiä sydänvikoja esiintyy kaikista elävänä syntyneistä lapsista noin 0,8 prosentilla. Toisin sanoen kaikista elävänä syntyneistä lapsista kahdeksalla lapsella tuhannesta on jokin sydänvika. Jos litiumin käyttö kaksinkertaistaa sydänvian riskin, se tarkoittaa, että 16 lapsella tuhannesta on sydänvika, jos äiti on käyttänyt litiumia alkuraskauden aikana. Alkuraskaudessa litiumia käyttäneille äideille suositellaan sikiön sydämen ultraäänitutkimusta noin 20. raskausviikolla.\nKaksisuuntaisen mielialahäiriön hyvä hoito raskauden aikana on tärkeää. Hoitamaton sairaus on isompi riski äidin ja sikiön kannalta kuin litiumlääkitykseen mahdollisesti liittyvä pieni riski. Raskauden aikainen litiumin käyttö vaatii lääkepitoisuuden tarkkaa seurantaa. Raskauden aikana äidin verivolyymi kasvaa ja siksi myös litiumin pitoisuus saattaa vaihdella, vaikka annosta ei muutettaisikaan. Tästä syystä loppuraskaudessa litiumin pitoisuuksia voi joutua määrittämään viikoittain.\nValproaattia ei saa käyttää naisilla, joiden on mahdollista tulla raskaaksi. Noudatathan erityistä raskaudenehkäisyohjelmaa. Valproaattia ei saa käyttää raskauden aikana kuin painavin syin epilepsian hoidossa silloin, kun muut lääkevaihtoehdot eivät tule kyseeseen. Valproaattia ei saa käyttää raskauden aikana mielialaa tasaamaan.\nValproaatti lisää epämuodostumariskin moninkertaiseksi ”taustariskiin” (3-4 %) verrattuna. Tämä tarkoittaa sitä, että jos sata äitiä on käyttänyt valproaattia alkuraskauden aikana, pahimmillaan jopa 25 lapsella voi olla jokin epämuodostuma. Valproaatin käyttö raskauden aikana lisää myös lapsen kehitysviiveen riskiä.\nMisoprostoli on käytössä vatsahaavalääkkeenä ja lääkkeellisessä raskauden keskeytyksessä. Ethän käytä misoprostolia raskauden aikana.\nMisoprostoli aiheuttaa kohdun supistumista ja siten keskenmenon riskin. Kohdun voimakas lääkkeen aiheuttama supistelu voi aiheuttaa sikiölle hapenpuutetta. Tämä voi johtaa sikiövaurioon, kuten raajojen kärkijäsenten osittaiseen puuttumiseen tai keskushermostovaurioon.\nPäätös raskauden keskeytyksestä täytyy olla varma ennen kuin lääke otetaan ja aloitettu raskaudenkeskeytys tulee saattaa loppuun. Käythän myös sovituissa jälkitarkastuksissa, jotta voidaan varmistua raskauden keskeytymisestä.\nImetyksen aikainen käyttö\nImetyksen aikana otetun kerta-annoksen jälkeen voit mahdollisuuksien mukaan pitää 4 tunnin tauon ennen seuraavaa imetyskertaa. Ethän käytä misoprostolia kuuriluontoisesti etkä säännöllisesti imetyksen aikana.\nRaskaana olevat rokotetaan, kun sairaudelle altistumisen riski on suuri, mahdollinen infektoituminen olisi äidille tai sikiölle haitallista ja kun rokotteesta todennäköisesti ei aiheudu haittaa. Inaktivoidut rokotteet eivät sisällä eläviä taudinaiheuttajia, joten voit ottaa niitä myös raskauden aikana. Otathan matkalle tarvittavat rokotukset jo raskauden suunnitteluvaiheessa.\nVoit ottaa koronavirusrokotteen missä tahansa raskauden vaiheessa. Toinen ja kolmas rokoteannos voidaan antaa sovitusti myös raskauden aikana. Sinun ei tarvitse tehdä raskaustestiä ennen rokotteen ottamista.\nKertynyt tutkimustieto ja käyttökokemus koronarokotteista raskauden aikana eivät ole osoittaneet turvallisuushuolia.\nUusimmat tutkimukset ovat osoittaneet, että koronavirusrokote suojaa erinomaisesti raskaudenaikaiseen Covid-19 virusinfektioon liittyviltä ennenaikaisen synnytyksen ja sikiökuoleman riskeiltä.\nRaskaana olevalla on suurempi vaara sairastua vaikeaan taudinkuvaan kuin ei-raskaana olevalla erityisesti raskauden viimeisen kolmanneksen aikana.\nRokottaminen voi aiheuttaa yleisoireita, esim. väsymystä ja kuumetta. Jos kuume nousee yli 38 asteen, on suositeltavaa käyttää ensisijaisesti parasetamolia kuumetta alentamaan.\nVoit ottaa koronarokotteen myös imetyksen aikana. Rokotteen mRNA:ta ei erity rintamaitoon, eikä ole syytä olettaa rokotteen aiheuttavan imeväiselle mitään haittoja.\nTarkempaa tietoa koronavirusrokotteesta ja sen turvallisuudesta on THL:n sivuilla.\nInfluenssarokotus on turvallinen ja sitä suositellaan epidemiakauden alla kaikille raskaana oleville raskauden vaiheesta riippumatta. Suomessa aikuisille käytettävät influenssarokotteet eivät sisällä eläviä taudinaiheuttajia. Raskauden aikana sairastettu influenssa lisää huomattavasti riskiä äidin vakavalle sairastumiselle (esim. keuhkokuume). Influenssainfektio ja siihen liittyvä korkea kuume voivat myös olla haitallisia sikiön kehityksen kannalta.\nRaskaana olevia rokotetaan tavallisimmin jo tapahtuneen altistumisen yhteydessä (esim. hepatiitti B), matkustettaessa suuren riskin alueille (esim. hepatiitti A) tai jos odottavalla äidillä on perussairaus, jonka vuoksi hän kuuluu niihin lääketieteellisiin riskiryhmiin, joille rokotussuojaus on aiheellista esimerkiksi pneumokokkitauteja vastaan.\nMyös kurkkumätä-jäykkäkouristus- ja hinkuyskäsuojaa voidaan tarvittaessa tehostaa raskauden aikana. Yksilöllisen harkinnan perusteella myös muita ei-eläviä taudinaiheuttajia sisältäviä rokotteita voidaan antaa raskauden aikana.\nVältäthän eläviä taudinaiheuttajia sisältäviä rokotteita (esim. vihurirokko-, vesirokko-, MPR-rokote) sekä 1kk ennen raskauden alkua että raskauden aikana. Keltakuumerokote sisältää eläviä, heikennettyjä viruksia, mutta sen käyttö voi raskauden aikana tulla kyseeseen tilanteissa, joissa raskaana olevalla on pakottava syy matkustaa endeemiselle alueelle.\nImettävän äidin rokotukset\nPoikkeus: Keltakuumerokotus annetaan imetyksen aikana vain painavin syin, jos et voi estää tai siirtää matkustamista endeemiselle alueelle. Alle 6 kk ikäiset lapset voivat saada äidin rokotteesta rintamaidon kautta välittyviä haittoja. Muistathan mainita imetyksestä lääkärille, jos tarvitset keltakuumerokotetta.\nKatso lisätietoa rokotteista: THL:n Raskaana olevien rokotukset\nKeltarauhashormonivalmisteet: minipilleri, kapseli, kierukka, injektio\nAlkuraskaudessa tapahtunut vahinkoaltistus keltarauhashormonia sisältävälle ehkäisyvalmisteelle ei lisää sikiövaurion riskiä. Jos raskaus alkaa hormonikierukkaehkäisyn aikana, poistathan kierukan mahdollisimman pian raskauden toteamisen jälkeen. Paikoilleen jäänyt kierukka lisää ennenaikaisuuden riskiä.\nJos sinulla on imetyksen aikana tarvetta hormonaaliselle ehkäisylle, valitsethan ensisijaisesti keltarauhashormonia sisältävän valmisteen. Keltarauhashormoni kulkeutuu pienissä määrin maitoon, eikä se vaikuta maidon tuloon tai sen koostumukseen. Voit aloittaa minipillerit tai kapseliehkäisyn missä vaiheessa tahansa, yleensä jälkitarkastuksen yhteydessä. Hormonikierukka asetetaan yleensä aikaisintaan jälkitarkastuksen yhteydessä (8-12 viikkoa synnytyksestä).\nYhdistelmäehkäisyvalmisteet: e-pillerit, rengas, laastari\nYhdistelmäehkäisyvalmisteissa on sekä estrogeenia että keltarauhashormonia. Alkuraskaudessa tapahtunut vahinkoaltistus yhdistelmäehkäisyvalmisteelle ei lisää sikiövaurion riskiä, ja raskautta seurataan normaalisti.\nYhdistelmäehkäisyvalmisteiden käyttöä suositellaan aloitettavaksi aikaisintaan 6 kk kuluttua synnytyksestä. Estrogeeni voi vaikuttaa maidontuloon vähentävästi ja lisätä syvän laskimotukoksen riskiä, jos sen käyttö aloitetaan liian pian synnytyksen jälkeen. Yhdistelmäehkäisypillereiden käyttö on tutkimuksissa yhdistetty aikaisemmin aloitettuun pulloruokintaan, jolloin 6 kk imetyssuositus ei täyty. Ethän käytä syproteroniasetaattia sisältäviä valmisteita imetyksen aikana.\nHedelmällisessä iässä olevilla naisilla ei yleensä ole syytä käyttää vaihdevuosioireisiin määrättyä hormonikorvaushoitoa. Jos raskaus kuitenkin alkaa tällaisen hoidon aikana, lopetathan lääkkeen käytön. Sama neuvo koskee paikallista, emättimeen annosteltavaa estrogeenikorvaushoitoa.\nVoit käyttää emättimeen annosteltavia estrogeenivalmisteita imetyksen aikana lääkärin määräyksen mukaan. Käytön tulee olla kuuriluontoista. Aloitathan kuurin lääkärin määräyksestä vasta synnytyksen jälkitarkastuksen jälkeen.\nOta 72 tunnin kuluessa suojaamattomasta yhdynnästä.\nEi keskeytä jo alkanutta raskautta.\nEi lisää sikiövaurionriskiä, mikäli raskaus jatkuu.\nOta 120 tunnin kuluessa suojaamattomasta yhdynnästä.\nVaikutus perustuu pääasiallisesti ovulaation estoon.\nRajoitetusti tutkittua tietoa, mutta kertynyt kokemus ei viittaa koholla olevaan sikiövaurioriskiin.\nKuukautiskierron säännöllistämiseen ja kuukautisten siirtoon käytettävät keltarauhashormonivalmisteet\nKuukautiskierron säännöllistämiseen käytetään usein jaksoittaisia keltarauhashormonikuureja (esim. dydrogesteroni, medroksiprogesteroni, noretisteroni, lynestrenoli). Raskauden alkaminen vahingossa tällaisen kuurin aikana ei ole erityinen riskiraskaus eikä syy erityistason sikiötutkimuksiin. Lopetathan lääkkeen käytön heti kun raskaus on todettu.\nKuukautisten siirtoon käytettäviä keltarauhashormonivalmisteita (noretisteroni, lynestrenoli) ei suositella imetyksen aikana. Kuukautisten siirrossa käytettävät keltarauhashormoniannokset ovat moninkertaisesti suurempia kuin ehkäisytableteissa.\nJos käytät varfariinia, muistathan keskustella oman lääkärisi kanssa raskaussuunnitelmista jo hyvissä ajoin ennen ehkäisyn poisjättämistä. Jos kuukautisesi jäävät pois tai raskaustesti on positiivinen, otathan välittömästi yhteyttä hoitavaan lääkäriin.\nVarfariini kulkeutuu istukan läpi ja se voi aiheuttaa verenvuotoja sikiössä. Näin lääke voi aiheuttaa vaurioita erityisesti keskushermoston alueella. Altistuminen 6. raskausviikolta (laskettuna viimeisistä kuukautisista) eteenpäin voi aiheuttaa myös ruston ja luuston kehityshäiriöitä.\nVarfariini pyritään vaihtamaan hepariiniin ennen 6. raskausviikon alkua. Joissain harvoissa tapauksissa keinoläppäpotilailla varfariinin käyttö voi kuitenkin olla välttämätöntä raskauden toisen ja kolmannen kolmanneksen aikana.


Ikävöitkö We Got Beefin levykirppiksiä? Tarjoamme lohtua – ja lohturuokaa! - Rumba.fi\nRumba » Uutiset » Ikävöitkö We Got Beefin levykirppiksiä? Tarjoamme lohtua – ja lohturuokaa!\nIkävöitkö We Got Beefin levykirppiksiä? Tarjoamme lohtua – ja lohturuokaa!\nKaupunkikulttuuri Jukka Hätinen 10.10.2017 10:54\nVinyylilevyt vaihtavat omistajaa Jackie-pizzabaarissa lauantaina.\nTammikuussa ovensa sulkeneen We Got Beefin tiloihin Helsingin Isolle Roobertinkadulle avattiin kesällä pizzabaari Jackie.\nJackien omistaja on We Got Beefin perustajiin lukeutuva Antti Eerikäinen ja pizzamenun on suunnitellut pizzeria Putte’sin Antto Melasniemi. Voisi siis olettaa tähtien olevan oikeassa asennossa ravintolatulokkaan suhteen.\nRoban toisella puolella sijaitsevan Good Kicks -kenkäkaupan kellarissa sijaitseva Good Crates -levykauppa isännöi tulevana lauantaina levykirppiksen Jackien tiloissa. ”Legendaarisen We Got Beefin levykirppiksen manttelinperijä”, seisoo mainosjulisteessakin.\nMikäli vanhoihin merkkeihin on luottaminen, lauantaina 14. lokakuuta kello 13–17.30 disco-, house-, tekno-, aor-, soul- ja räppilevyt vaihtavat omistajaa sopuhintaan suoraan tuttujen dj-kasvojen levylaareista.\nLevylaatikoiden penkominen on omiaan kasvattamaan nälkää, mutta ei hätää: Jackien keittiö on avoinna. Ja mikäli pelkäät, ettet erota vinyylilevyä pizzasta, ei myöskään hätää: Jackiessa pizza tarjoillaan neliskulmaisina paloina!\nSatoja ennenjulkaisemattomia kuvia – Billie Eilishin valokuvakirja myös suomeksi


EPO:lla ei mene lujaa | Hankala potilas vai hankala sairaus\nDecember 15, 2011 by Maija Haavisto\nMuistatko vielä EPO:n, tuon suomalaishiihtäjien surullisenkuuluisan doupin? Punasolujen muodostusta lisäävää erytropoietiinia käytetään myös ihan laillisiin käyttötarkoituksiin, mm. syöpäpotilailla, joilla verenmuodostus on usein solunsalpaajien takia heikentynyt, sekä munuaispotilaiden anemiaan. Sitä on kokeiltu myös mm. CFS/ME:hen ja ortostaattiseen hypotensioon, mutta korkea hinta ja haittavaikutukset rajoittavat käyttöä.\nEPO:lla saattaa olla jopa aiemmin arveltua enemmän haittoja. Hiljattain ilmestyneiden tutkimusten mukaan EPO näyttää lisäävän syöpäkasvainten angiogeneesiä eli verisuonten muodostusta sekä käskyttää niitä lähettämään etäpesäkkeitä. Toisessa tutkimuksessa todettiin EPO:n käytön terveillä ihmisillä olevan haitallista aivoverenkierrolle.\nOn tosin syytä mainita, että ensin mainittu tutkimus koskee nimenomaan elimistön itse tuottamaa erytropoietiinia. Lääke-EPO on hieman erilaista, joten sopii toivoa, ettei sen käyttö kiihdyttäisi syövän kasvua, käytetäänhän sitä laajalti syöpäpotilailla. Ja terveelle ihmiselle EPO:n antaminen on toisaalta eri asia kuin sen käyttäminen anemian hoidossa.